Hernan Cortes: Dari Seorang Lelaki Miskin, Kepada Seorang Penjajah

Hernan Cortes adalah dikenali sebagai salah seorang komander di dalam misi penjajahan Sepanyol di Mexico. Kisah hidupnya mendedahkan dimensi tentang manusia, politik, dan kebijaksanaan penjajahan empayar Sepanyol di benua Amerika Selatan.

Hernan Cortes atau nama penuh dan gelarannya Hernan Cortes, Marques del Valle de Oaxaca. Dilahirkan pada tahun 1485 di sebuah pekan kecil bernama Medellin bersebelahan Sungai Guadiana, daerah Extramadura, Castille (Sepanyol). Cortes dilahirkan kepada pasangan Martin Cortes de Monroy dan Dona Catalina Pizarro Altamarino. Ibu bapa Cortes merupakan golongan ‘hidalgos’ iaitu golongan darjat yang rendah. Berdasarkan catatan pembantu Cortes iaitu Francisco Lopez de Gomara, “They had little wealth, but much honor”.

Ketika berumur 14 tahun, beliau dihantar untuk menduduki pengajian di Bandar Salamanca, tetapi pulang ke daerah Extramadura selepas 2 tahun pengajian. Bosan dengan kehidupan di pekan kecil serta kagum dengan kisah-kisah hebat penemuan Benua Amerika Selatan oleh Christopher Columbus, Cortes kemudian berhijrah ke pelabuhan Valencia dengan harapan untuk menyertai ekspedisi ke “Dunia Baru” tersebut.

Tetapi oleh sebab yang tidak dinyatakan, hampir setahun Cortes merayau tanpa arah di bandar pelabuhan tersebut. Dan kedatangan kapal-kapal baru setiap hari yang membawa pelbagai kargo emas dan harta serta hamba-hamba orang asli diperoleh dari penjajahan tersebut, seolah membakar semangat Cortes untuk mengembara. Cortes akhirnya menerima peluang keemasan untuk belayar ke Hispaniola (kini Santa Domingo) pada tahun 1504.

Kehidupan Cortes di Hispaniola Dan Cuba.

Cortes tiba di Hispaniola menaiki sebuah kapal dibawah arahan Alonso Quintero, yang cuba memperdaya orang atasan dengan tiba di “Dunia Baru” tersebut sebelum mereka oleh kerana ingin mendapatkan “kelebihan” atau kawalan ke atas lubuk emas tersebut. Sikap Quintero seolah-olah memberi “inspirasi” kepada Cortes di dalam perjalanan kariernya sebagai seorang penjajah. Sejarah “Conquistadores” (gelaran yang diberi kepada penjajah Sepanyol) dipenuhi atau tersebar luas dengan kisah persaingan, tipu muslihat demi kedudukan, pemberontakan serta pengkhianatan.

Setibanya Cortes di Hispaniola yang ketika itu berumur 18 tahun, beliau mendaftar sebagai seorang warganegara. Pendaftaran ini memberi hak kepada Cortes untuk menerima sebidang tanah untuk mendirikan rumah serta bercucuk tanam. Seterusnya, Gabenor Nicholas de Ovando yang merupakan kenalan keluarga Cortes di daerah Extramadura, melantik Cortes sebagai seorang notari awam dan memberi “encomienda” iaitu hak untuk memiliki hamba yang terdiri daripada orang-orang asli yang dijajah.

Untuk lebih 5-6 tahun, Cortes menjalankan tanggungjawab sebagai seorang notari awam dengan baik dan mengukuhkan kedudukan beliau di dalam koloni Sepanyol tersebut. Semasa ini juga, Cortes dijangkiti penyakit kelamin sifilis dan terlepas peluang untuk mengikuti ekspedisi Diego de Nicuesa dan Alonso de Ojeda yang belayar ke tanah besar Amerika Selatan pada tahun 1509.

Pada tahun 1511, Cortes telah pulih sepenuhnya dan dihantar belayar ke Cuba untuk cubaan menghapuskan ancaman pemberontak bersama-sama dengan Diego Velazquez untuk kembali menakluk Cuba. Pemberontakan berjaya dihalang serta proses penaklukan berjaya. Di Cuba, Velazquez telah dilantik sebagai gabenor manakala Cortes menjadi kerani pembendaharaan, sebuah jawatan penting ketika itu. Oleh kerana jawatan penting tersebut, Cortes menerima “repartimiento” (hadiah tanah estet serta hamba-hamba orang asli).

Ketika ini, Cortes didalam posisi berkuasa serta menjadi rujukan oleh orang awam didalam koloni tesebut. Cortes telah dilantik menjadi Datuk Bandar “mayor” Bandar Santiago, Cuba dan merupakan seorang lelaki dimana setiap tingkah laku, perbualan, gaya makan dan berpakaian memberi tanda-tanda bahawa beliau merupakan seorang bangsawan. Ketika ini, kehadiran Cortes mula tidak disenangi oleh Velazquez namun mereka masih bekerjasama. Setibanya berita tentang cubaan Juan de Grijalba untuk membangunkan sebuah koloni di tanah besar Amerika Selatan, Velazquez membuat perjanjian dengan Cortes untuk memberikan bantuan kepada Juan. Perjanjian tersebut telah memberi jawatan ketua ekspedisi “captain-general” kepada Cortes ditandatangani pada tahun 1518.

Pengalaman Cortes didalam situasi geopolitik di koloni-koloni penjajahan Sepanyol, mempercepatkan proses menyiapkan segala kelengkapan sebelum Velazquez menukar fikiran. Dan pengalaman ditimba Cortes sebelum ini juga ternyata membuahkan hasil apabila dapat membuat persiapan lengkap mengumpulkan 6 buah kapal, 300 orang askar dan pelbagai kelengkapan lain dan hanya mengambil masa kurang dari sebulan.

Iri hati mula timbul di hati Velazquez, ini menyebabkan Velazquez membuat perancangan lain dengan meletakkan ekspedisi tersebut kebawah seorang yang dipercayainya. Walaubagaimanapun, Cortes dengan bijak juga telah mengumpulkan segala persiapan dan kelengkapan di sebuah pelabuhan berasingan di Cuba dan melanggar arahan Velazquez serta terus berlayar ke perairan pantai Semenanjung Yucatan (Yucatan Peninsula).

Ekspedisi ke Mexico.

Apabila Cortes telahpun belayar ke pantai Yucatan pada 18 Februari, 1519, beliau mempunyai 11 buah kapal, 500-600 orang tentera, 100 orang kru kapal, 16 ekor kuda, serta beberapa laras meriam artileri. Mengumpul lebih bekalan di sepanjang pelayaran tersebut, Cortes singgah ke pelabuhan Trinidad serta Havana dan mendapati bahawa arahan untuk Cortes dilepaskan dari tanggungjawab sebagai ketua ekspedisi telah dihantar oleh Velazquez. Walaubagaimanapun, arahan tersebut tidak diendahkan Cortes.

Cortes kemudian mengarang surat bantahan kepada Gabenor Velazquez dan seterusnya meneruskan pelayaran ke Mexico. Pada bulan Mac 1519, kumpulan penjajahan Cortes akhirnya tiba di sebuah tempat yang dinamakan Tabasco. Cortes berada disini untuk seketika bagi memperoleh risikan daripada orang-orang asli setempat. Cortes berjaya memenangi hati orang asli tersebut dan mereka memberi pelbagai hadiah beserta 20 orang wanita. 1 daripada wanita tersebut iaitu Marina menjadi perempuan simpanan Cortes serta bertugas sebagai penterjemah bahasa oleh kerana Marina mahir berbahasa seperti Nahuatl atau Aztec.

Cortes kemudian belayar ke sebuah tempat di timur laut pantai Mexico dan mengasaskan penubuhan bandar Veracruz, hanya untuk memperkukuhkan kedudukan beliau apabila dilantik menjadi ketua ekspedisi “captain-general” serta ketua hakim oleh tentera-tentera beliau dan mereka yang turut bersama di dalam ekspedisi tersebut. Perkara ini menyebabkan autoriti Gabenor Velazquez dan Cortes setaraf.

Di tanah besar tersebut, Cortes melakukan sesuatu yang tidak pernah dibuat oleh mana-mana ketua ekspedisi sebelum ini, iaitu melatih serta mendisiplinkan askar-askar dibawah arahannya menjadikan sebuah kumpulan tentera kecil yang efektif. Kemudian, perbuatan “gila” Cortes apabila mengenggelamkan kapal-kapal yang dinaiki seterusnya menjadikan penjajahan ini “misi kalah-mati” dan mengharapkan kejayaan ekspedisi sebagai kemandirian mereka semua di “Dunia Baru”.

Rujukan:

[i] Innes, R.H. (2018) ‘Hernán Cortés’. Encyclopaedia Britannica [online]. available from <https://www.britannica.com/biography/Hernan-Cortes> [9 August 2018].

[ii] Virtualology.com. (2000) ‘Hernan Cortes’. Virtualology.com [online]. available from <http://www.virtualology.com/virtualmuseumofhistory/hallofexplorers/HERNANDOCORTES.COM/> [9 August 2018]

[iii] Boruchoff, D.A. (2008) ‘Cortés, Hernán’. Encylopedia.com [online]. available from <https://www.encyclopedia.com/people/history/explorers-travelers-and-conquerors-biographies/hernan-cortes> [8 August 2018]

[iv] Beck, S. (2006) ‘Spanish Conquest 1492-1580’. in America to 1744. California: World Peace Communications. retrieved from <http://www.san.beck.org/11-2-SpanishConquest.html#3> [7 August 2018]

Sejak kebelakangan ini, kos operasi untuk menguruskan laman page dan portal The Patriots semakin meningkat. BANTU KAMI KEKAL MENULIS DI ATAS TALIAN dengan membeli buku-buku kami. Untuk keluaran Ogos, kami mempertaruhkan NAZI DI HUJUNG JARI dan DISEBALIK TIRAI LAYAR. Untuk pembelian, bolehlah ke pautan di bawah.

ataupun

Nazi Di Hujung Jari – http://bit.ly/nazidihujungjari
Di Sebalik Layar – http://bit.ly/disebaliktirailayar


Yatai: Warung Bergerak Negara Jepun

Di Jepun, Yatai boleh dikatakan agak serupa dengan warung-warung jalanan di negara kita. Cuma perbezaannya ialah Yatai merupakan warung bergerak (food cart) dan telah wujud lama dalam budaya dan sejarah Jepun sejak abad ke-17 lagi.

Disebabkan ini, ada pihak berpendapat bahawa Yatai merupakan tren premis makanan segera yang terawal dalam sejarah dunia. Dulu, Yatai bertebaran di seluruh negara terutamanya di kawasan-kawasan bandar. Selalunya Yatai akan tertumpu di kawasan terbuka seperti kawasan tanah lapang, taman, tepi laluan pejalan kaki dan tebing sungai.

Yatai juga pernah mencapai zaman kegemilangannya ketika Zaman Pemulihan Meiji. Pada waktu itu, Yatai kerap boleh dilihat bersepah di bandar-bandar besar terutamanya Tokyo. Tambahan pula, imigran-imigran yang berasal daripada Korea dan Taiwan melihat tren Yatai sebagai suatu peluang baik untuk mencari rezeki.

Awalnya, Yatai sering menyediakan sushi, soba, yakitori dan tempura. Namun, selepas tamatnya WWII, Jepun pernah mengalami kekurangan bekalan beras antara 1946 hingga 1950. Maka, kebanyakan para peniaga telah menggunakan bekalan tepung gandum yang diimport dari AS bagi meneruskan perniagaan mereka.

Dari situ, Yatai lebih tertumpu kepada menyediakan makanan-makanan berasaskan tepung gandum seperti ramen, yakisoba, takoyaki, dan okonomiyaki. Hasilnya, kebanyakan makanan-makanan Jepun yang kita kenali hari ini berasal daripada hasil inovasi oleh peniaga-peniaga Yatai.

Malangnya, tren Yatai telah mengalami penurunan yang teruk sejak 1964. Hal ini kerana Kerajaan Jepun melihat Yatai berpotensi memburukkan imej negara ketika menjadi tuan rumah Sukan Olimpik 1964. Menurut mereka, Yatai mempunyai masalah dari segi kebersihan makanan dan persekitaran.

Lantaran itu, kerajaan Jepun telah menghapuskan banyak Yatai di seluruh pelosok negara. Hari ini, Yatai hanya boleh banyak didapati di bandar Fukuoka atas inisiatif peniaga-peniaga Yatai di sana dengan menubuhkan Persatuan Perniagaan Yatai.

Namun begitu, bilangan Yatai terus mencatatkan penurunan daripada sekitar bilangan 400 pada tahun 1960 sehinggalah hanya kira-kira 120 pada tahun 2013. Adakah Yatai masih dapat meneruskan kewujudannya untuk 50 tahun akan datang?

Sumber:

i. How The Japanese Government Is Killing Yatai Food Carts:https://www.tofugu.com/japan/yatai/


Amerika Pernah Beli Filipina Dari Sepanyol Dengan Harga $20 Juta?

Tahun 1898 amat penting buat Republik Cuba. Ia tahun ketiga mereka memperjuangkan kemerdekaan, setelah empat kurun dijajah Sepanyol. Tahun itu juga, mereka menerima bantuan dari Amerika Syarikat.

Campur tangan berlaku rentetan USS Maine diletupkan ketika sedang berkawal di Pelabuhan Havana. Ikutkan, tiada siapa tahu punca dan dalangnya. Apa benar ia ‘diletupkan’ pun masih jadi tanda tanya.

Cuma yang nyata, peristiwa pada 15 Februari 1898 itu mendorong AS untuk masuk campur. Aset tentera dikerah. Ini sekali gus mengubah dimensi Perang Kemerdekaan Cuba menjadi Perang Amerika-Sepanyol.

Konflik antara dua adikuasa itu tidak sekadar menghangat di Atlantik, tetapi turut tempias hingga ke hemisfera timur, yakni Pasifik. Dalam perang ini, AS benar-benar berusaha untuk merebut wilayah Sepanyol. Di timur, ada dua negara yang menjadi sasaran – iaitu Guam dan Filipina.

Masing-masing pernah dijejaki Ferdinand Magellan pada tahun 1521. Ramai yang mungkin sudah tahu kisah pengembara itu. Khususnya tentang bagaimana dia mati di tangan Lapu-Lapu ketika berlabuh di Mactan.

Jadi kita lompat sahaja ke tahun 1565, saat dua tempat itu menjadi koloni Sepanyol secara rasmi. Ketika itu, yang memimpin ialah Miguel Lopez de Legazpi. Dia inilah yang mendirikan petempatan kekal (koloni) pertama di Cebu lalu membawa masuk bentuk politik yang baru.

Populasi penjajah kian bertambah pada 1571. Cuma kumpulan ini lebih bertumpu di Manila (pulau Luzon; utara) berbanding Cebu (pulau Visaya; tengah). Di sana, mereka bina Intramuros – bandar berkubu seluas 0.67 km² di Manila. Ia menjadi pusat pentadbiran dan pangkalan pergerakan Sepanyol di Filipina.

Dari situlah pendalaman Luzon ditakluk. Dari situ jugalah Katolik dipeluk. Sekolah-sekolah lantas dibina. Ia menjadi medan pemaksaan budaya, bahasa, dan agama asing ke atas orang asal. Español menggantikan Kapampangan. Bibleisme menggugurkan Bathalisme.

Namun berbanding semua, kesan feudalisme mungkin adalah yang paling ketara. Ini lantaran kelas-kelas sosial yang ketat mula dilaksanakan. Orang Sepanyol mengungguli hierarki sambil orang asal Filipina diinjak sebagai sahaya.

Secara umum, ada enam kelas sosial yang diperkenalkan. Iaitu peninsulares (Sepanyol tulen dan lahir di Sepanyol), criollos (Sepanyol tulen dan lahir di koloni-koloni Sepanyol), insulares (Sepanyol tulen dan lahir di Filipina), mestizos (kacukan), indios (Austronesia tulen; berkulit sawo matang), dan negritos (Aeta tulen; berkulit gelap).

Pada kurun ke-19, muncul satu kelas baru bernama ilustrados. Mereka ini asasnya berkasta indios, tetapi dibezakan oleh tahap pendidikan. Mereka inilah yang membentuk gerakan pencerahan buat orang tempatan.

Salah seorangnya ialah Jose Rizal (1861-1896), pengasas Liga Filipina yang lantang dalam penulisan – baik novel (Noli Me Tangere dan El Filibusterismo) mahupun majalah (La Solidaridad). Karyanya banyak mendedahkan penyelewengan golongan penguasa dan mubaligh, di samping menyeru orang tempatan untuk bangkit dan bersatu.

Propaganda itu disahut. Lalu pada 1892, sebuah gerakan anti-koloni pun ditubuhkan – bernama Katipunan. Ia diasaskan oleh Andres Bonifacio (1863-1897). Dalam tempoh empat tahun, Katipunan menerima seramai 30,000 keanggotaan.

Lalu, tercetuslah Revolusi Filipina (1896-1898) dengan laungan pertama dilontarkan di Balintawak pada 26 Ogos. Hari itu, semua mengoyakkan cedula (semacam kad pengenalan) masing-masing. Dua hari kemudian, pertempuran pertama berlaku di Pasong Tamo.

Ini lantas disusuli beberapa pertempuran lain; misalnya Pertempuran San Juan (30 Ogos; seramai 137 Katipuneros terbunuh) dan Pertempuran Kakarong de Sili (1 Januari 1897; dua hari selepas Jose Rizal dihukum mati).

Katipunan memang berhasil mengasak kedudukan Sepanyol, walaupun sengketa dalaman sempat berlaku sampai ia terpecah dua – faksi Magdalo (dipimpin Andres Bonifacio) dan faksi Magdiwang (dipimpin Emilio Aguinaldo).

Sengketa tersebut hanya diselesaikan menerusi Konvensyen Tejeros pada 22 Mac 1987, di mana Bonifacio kalah undi kepada Aguinaldo. Susulan itu, Katipunan dibubarkan. Keesokan harinya pula, Aguinaldo angkat sumpah sebagai presiden Republik Filipina Pertama.

Disebut ‘pertama’ sebab republik itu sempat digulingkan oleh Amerika Syarikat sebelum muncul Republik Filipina sekarang. Penggulingan ini ada sangkut-paut dengan Perang Amerika-Sepanyol yang diceritakan awal tadi.

Selepas mengisytiharkan perang melawan Sepanyol pada 25 April, Amerika terus sahaja menggerakkan armada George Dewey yang bersauh di Hong Kong untuk menuju Filipina. Mereka sampai di Teluk Manila pada 1 Mei, dan bedilan dimulakan seawal jam 5:40 pagi.

Lebih kurang dua jam sahaja mereka ambil untuk huru-harakan armada Sepanyol. Dewey sampaikan sempat menyuruh pasukannya berhenti seketika untuk bersarapan, sebelum meneruskan bedilan pada tengahari. Armada Sepanyol menyerah, lantas Manila pun dikepung dari laut.

Dewey bagaimana pun tidak terus melancarkan serangan darat. Dia mahu tunggu bala bantuan. Peluang lantas dimanfaatkan oleh Katipunan. Mereka segera menggempur Intramuros. Lalu pada 12 Jun 1898, Aguinaldo mengibarkan bendera Filipina di anjung rumahnya – mengisyaratkan yang Filipina merdeka dari Sepanyol.

Namun, keadaan tidak semudah itu. Penghujung Jun, bala bantuan Amerika tiba. Pada masa sama, mereka menjalinkan hubungan baik dengan Katipunan dan kerajaan yang dibentuk oleh Aguinaldo (Republik Filipina Pertama).

Dengan sokongan sekuat itu, Aguinaldo pun tawarkan syarat-syarat menyerah kalah kepada Basilio Augustin, Gabenor Sepanyol di Filipina. Tawaran itu hampir diterima. Augustin malah bersedia mahu bayar 1 juta peso kepada Aguinaldo. Tetapi aturan itu tidak sempat berlaku. Augustin dilucutkan jawatan dan digantikan oleh Fermin Jaudenes.

Secara diam-diam, Jaudenes adakan rundingan dengan Dewey. Dia bercadang mahu serahkan Intramuros kepada AS kerana mahu jaga air muka. Baginya, lebih bermaruah jika kalah kepada sesama orang berkulit putih.

Jadi, mereka pun merancang satu pertempuran olok-olok. Tarikhnya adalah pada 13 Ogos. Hari itu, Dewey berlakon membedil pinggir bandar Manila dengan teruk, sampai tentera Sepanyol terpaksa berundur dan menyerah.

Ini membuatkan pejuang-pejuang Filipina berasa terhutang budi kepada Amerika. Lebih-lebih lagi bila mereka mendengar yang Cuba berjaya merdeka – hasil Perjanjian Paris.

Ikutkan, memang perjanjian itu memerdekakan Cuba dari penjajahan Sepanyol. Tetapi ia turut memindahkan hak milik ke atas Puerto Rico dan Guam kepada Amerika. Begitu juga dengan Filipina; ia ‘dijual’ kepada Amerika dengan harga $20 juta tanpa seorang pun wakil Filipina dibawa berbincang.

Rentetan itu, orang Filipina naik marah. Lantas, berlakulah Perang Amerika-Filipina yang sekali gus memaksa mereka untuk menanti selama 50 tahun sebelum dapat mengecap kemerdekaan hakiki.

RUJUKAN:

History. (2018, 21 August). Battle of Manila Bay.

Gonzalves, Theodore S. (2018, 18 December). The mock battle that ended the Spanish-American War. American History.

Teng, Jhemmylrut. (2020, 24 October). How the U.S. Bought the Philippines from Spain for $20 Million. Frame of Reference.


Al-Biruni: Saintis Islam Yang Namanya Diabadikan Di Kawah Bulan

Sebut saja nama al-Biruni, ramai mengetahui insan luar biasa ini memberi impak yang bukan sedikit terhadap dunia hari ini. Pemilik nama sebenar Abū Raihan Muḥammad ibn Aḥmad Al-Bīrūnī ini merupakan seorang polymath yang cemerlang dalam setiap disiplin ilmu yang diceburinya termasuk geografi, astronomi dan sejarah. Justeru tidak hairanlah mengapa namanya menjadi pujaan bukan saja di dunia Islam tetapi juga di sebelah Barat.

al-Biruni dilahirkan di luar ibu kota kerajaan Khawarizm yang diperintah Dinasti Afrighid iaitu Kath pada 4 September 973 Masihi bersamaan 2 Zulhijjah 362 Hijrah. Bagaimanapun, tempat kelahiran beliau menimbulkan perselisihan dalam kalangan sejarawan. Ada yang berpandangan beliau dilahirkan di Birun, Sindh tetapi tiada rekod sejarah yang membuktikan teori itu. Sejarawan-sejarawan Soviet pula berpandangan al-Biruni dilahirkan di Khiva, Uzbekistan. Manakala satu lagi teori mengatakan beliau lahir di Khawarezm sekaligus menyebabkan sesetengah orang keliru tentang al-Biruni dan ikon matematik Islam, al-Khawarizmi berikutan kedua-duanya berkongsi tanah kelahiran yang sama.

Tidak banyak maklumat yang diperoleh berkenaan zaman kanak-kanak dan pendidikan awal al-Biruni. Bagaimanapun, ramai sejarawan bersetuju beliau menempuh sesi pendidikan yang biasa iaitu maktab dan madrasah serta mempelajari mata pelajaran umum seperti tafsir al-Quran, hadis Rasulullah s.a.w, sejarah, tatabahasa dan nahu Bahasa Arab.

Dalam kebanyakan karyanya, al-Biruni tidak menyebut siapa gurunya dengan pengecualian diberi kepada Abu Nasr Mansur (ulama berdarah raja dari Iraq) dan Abu Sahl al-Taflisi. Melihat kepada semua ini, kelihatan kebanyakan masa kecilnya dihabiskan di Birun sebelum beliau kemudian berkelana ke Rayy untuk melarikan diri daripada kekacauan politik yang berlaku ketika itu. Pada masa sama, Rayy juga merupakan pusat perkembangan ilmu astronomi yang terkemuka ketika itu.

Walaupun berhadapan dengan kesukaran semasa berada di Rayy, al-Biruni menetap di situ selama tiga tahun. Di situ, beliau membangunkan satu kaedah trigonometri yang inovatif dalam mengukur bumi. Beliau kemudiannya berkelana ke Jurjan selepas mendapat jemputan pemerintah Jurjan Sultan Shams al-Ma’ali bin Qabus. Di Jurjanlah, al-Biruni menyiapkan karya ulungnya Kitab al-Athar di mana ia kemudian didedikasikan kepada baginda pada tahun 999 Masihi. Selain Kitab al-Athar, beliau turut mendedikasikan satu lagi kitab kepada Sultan Shams iaitu Risalah al-Tajrid al-Sha’at.

Selepas 10 tahun berada di Jurjan, al-Biruni kemudiannya bertolak ke Khawarizm atas jemputan pemerintah wilayah itu Abu al-Hassan Ali. Di bawah pemerintahan kekandanya Abu al-Abbas dan Abu al-Hassan, Khawarizm merupakan sebuah wilayah yang maju dan makmur. Tetapi era pemerintahan mereka berakhir apabila Khawarizm jatuh ke tangan pemerintah Dinasti Ghaznawi, Sultan Mahmud Ghaznawi pada tahun 1017 Masihi. Kebanyakan cendekiawan dari wilayah-wilayah yang ditakluk dinasti berkenaan dibawa ke ibu kota kerajaan itu di Ghazni termasuk al-Biruni. Kagum dengan kebijaksanaannya, al-Biruni dilantik sebagai ahli astrologi istana dan turut mengiringi Sultan Mahmud semasa kempen baginda di India.

Semasa Sultan Mahmud melancarkan kempennya di India, al-Biruni pada ketika itu berumur 44 tahun. Berikutan kempen yang dijalankan baginda lama, ini menyebabkan beliau menetap di India selama beberapa tahun dan merekodkan apa yang berlaku semasa keberadaannya di sana. Selain merekodkan apa yang berlaku, al-Biruni turut memanfaatkan tempoh ekspedisi dengan mempelajari bahasa penduduk tempatan dan melanjutkan lagi pengetahuannya dalam disiplin ilmu-ilmu yang diajar di India termasuk astronomi. Ini membolehkannya meraih lebih banyak kemajuan dalam penyelidikannya.

Apabila Sultan Mahmud mangkat pada tahun 1030, tahun itu turut menyaksikan beliau menyelesaikan sebuah lagi kitab bertajuk Kitab al-Hind. Kitab al-Hind merupakan koleksi maklumat sejarah, kebudayaan, agama dan pemikiran warga India dan Pakistan yang dicatat dengan jujur dan tanpa sebarang tapisan. Pengganti Sultan Mahmud yang juga puteranya, Sultan Mas’ud amat mengagumi al-Biruni dan banyak memberi penghargaan kepada beliau termasuk dalam bentuk ganjaran wang. Malah, salah satu kitab beliau didedikasikan kepada baginda bertajuk al-Qanun al-Mas’udi.

Menariknya, wujud satu anekdot kisah menarik membabitkan Sultan Mas’ud dengan beliau. Sebagai membalas budi baiknya mendedikasikan kitab al-Qanun al-Mas’udi kepada baginda, Sultan Mas’ud menawarkan ganjaran berupa lambakan wang perak yang boleh dibawa seekor gajah. Bagaimanapun, al-Biruni menolak dengan baik hadiah kurniaan baginda atas alasan Sultan Mas’ud amat baik terhadapnya selama ini. Dalam satu jalur kisah yang lain, beliau memilih menyerahkan hadiah baginda itu kepada Baitulmal agar ia boleh dimanfaatkan dan mengelak dirinya menjadi sasaran hasad golongan tertentu. Di sebalik itu, kedua-duanya masih mempunyai hubungan baik dengan Sultan Mas’ud menyokong setiap usaha penyelidikan beliau.

Selepas kemangkatan Sultan Mas’ud pada tahun 1041 dan takhta diisi pula oleh puteranya Sultan Maudud, hubungan baik yang terjalin antara al-Biruni dengan pemerintah Dinasti Ghaznawi diteruskan oleh baginda. Seperti mana nenda dan ayahandanya, baginda melihat usaha penyelidikan beliau sesuatu yang harus disokong. Satu kitab yang didedikasikan al-Biruni kepada Sultan Maudud ialah kitab disiplin ilmu berkaitan mineral yang bertajuk Kitab al-Jamahir fi Ma’rifat al-Jawahir. Selepas Sultan Maudud mangkat pada tahun 1049, baginda merupakan sultan terakhir yang menjadi penaung al-Biruni. Cendekiawan Islam itu dikatakan kembali ke rahmatullah pada tahun 1048 tetapi ada juga mengatakan beliau meninggal dunia pada tahun 1050 semasa menulis kitab al-Shoydaliyyah fi al-Tib.

Jumlah sebenar karya yang dihasilkan al-Biruni ialah 180 karya. 103 kitab dihasilkan semasa hayatnya, 12 dihasilkan di bawah namanya oleh Abu Nasr, 12 lagi oleh Abu Sahl dan satu oleh Abu Ali al-Hassan bin Ali Djili. Ini menjadikan semua ini sebanyak 138 kitab tetapi dengan mengambil kira karya-karya yang dihasilkan di kemudian hari, tidak mustahil ia boleh mencapai sehingga 180 kitab. Satu karyanya yang dianggap paling penting tetapi dipandang sepi oleh sejarawan ialah al-Qanun al-Mas’udi. Kitab ini sebenarnya sebuah ensiklopedia yang menyentuh bidang astronomi, geografi dan kejuruteraan.

Teks kitab ini pada awalnya dibuat dalam Bahasa Arab sebelum diterjemah ke Bahasa Parsi. Antara sebab kitab ini dipandang sepi pada awalnya ialah kesukaran usaha penterjemahannya. Walaupun sesetengah kitab al-Biruni berjaya diterjemah ke Bahasa Inggeris seperti Atharul Baqiya (1878) dan Kitab al-Hind (1887) oleh cendekiawan Jerman bernama Edward Sachau, Sachau merasakan kitab berkenaan terlalu sukar untuk diterjemah. Usaha penterjemahan al-Qanun al-Mas’udi hanya berjaya direalisasikan oleh Dairatul Maarif al-Osmani, Hyderabad, Deccan, India dengan seliaan cendekiawan British bernama Dr H.J.J. Winter.

Rupa-rupanya, al-Qanun al-Mas’udi yang dianggap sangat mencabar dari segi penterjemahannya mengandungi pelbagai teori fizik dan sains matematik yang hanya diketahui Barat pada abad ke-18 tetapi sudah lama diketahui oleh al-Biruni menerusi catatan kitabnya itu. Kitab tersebut bukan sekadar merangkumi semua catatan ilmu astronomi pelbagai tamadun dari Yunani hingga India bahkan ringkasan pencapaian saintifik yang dicapai sebelum penemuan yang dibuat olehnya. Dengan tindakan sedemikian, ini menjadikan al-Qanun al-Mas’udi sebagai ensiklopedia astronomi yang paling lengkap berbanding Almagest yang dikarang oleh Ptolemy atau al-Magestiu’sh-Shahi oleh gurunya Abu Sahl.

Antara teori astronomi menarik yang muncul dalam kitab-kitabnya ialah:

Cendekiawan Yunani Ptolemy dan Hipparchus berpandangan bilangan sebenar tahun suria ialah 365 hari, 5 jam dan 56 minat. Bagaimanapun, pemerhatian pengkaji astronomi Islam termasuk dari era Khalifah al-Ma’mun dari Bani Abbasiyyah mendapati kiraan yang dibuat dua ilmuan Yunani itu lari dari kiraan mereka dan ia sebenarnya lebih sedikit. Kebanyakan cendekiawan terutama al-Battani berpandangan kiraan sebenar tahun suria ialah 365 hari, 5 jam dan 46/47 minit. Tetapi ada juga yang berpandangan kiraan sebenar ialah 365 hari, 5 jam dan 54 minit. Bagi al-Biruni, perbezaan kiraan ini berlaku kerana para cendekiawan tidak mengambil kira pemerhatian-pemerhatian yang dibuat oleh cendekiawan generasi sebelumnya. Untuk mendapatkan pengiraan yang tepat, mereka harus mengambil semua data dari semua pemerhatian sebelum membuat kesimpulan yang tuntas.

Isu ini turut menarik perhatian beliau dan mendorongnya membuat pemerhatiannya sendiri. Untuk memastikan data yang diterima bersifat neutral, al-Biruni turut mengambil data-data pemerhatian para cendekiawan terdahulu. Selepas membuat siri pengiraan yang rumit, beliau menyimpulkan kiraan sebenar tahun suria ialah 365 hari, 5 jam, 46/47 minit dan 46/47 saat. Kiraannya ini tidak jauh daripada kiraan sebenar al-Battani iaitu 365 hari, 5 jam, 46 minit dan 24 saat. Apabila ilmuan-ilmuan moden cuba membuat pengiraan mereka termasuk mengambil kiraan yang dibuat Omar Khayyam, mereka mendapati bilangan hari tahun suria ialah 365 hari, 5 jam dan 49 minit atau mengikut penyelidikan moden 365 hari, 5 jam, 48 minit dan 47.5 saat.

Dua waktu ini menjadi keutamaan pengkaji astronomi silam kerana ini bukan saja menentukan waktu solat Subuh atau Maghrib tetapi juga menentukan permulaan puasa dan waktu berbuka puasa. Berdasarkan pemerhatian Ibnu al-Haitham, waktu matahari terbit atau terbenam bermula apabila matahari berada pada sudut 19 darjah di bawah ufuk dan cuba mengukur ketinggiannya di atas atmosfera. Tetapi berdasarkan pemerhatian al-Biruni, sudut sebenar matahari untuk dua fenomena berkenaan berlaku pada sudut 18 darjah di bawah ufuk. Dan kiraannya ini disokong oleh pengiraan moden. Dalam catatannya, beliau menyebut sesetengah cendekiawan turut cenderung kepada kiraan 17 darjah di bawah ufuk.

Berdasarkan pengamatannya, al-Biruni mendapati bahagian bumi yang dihuni manusia jauh lebih banyak berbanding bahagian bumi yang tidak dihuni oleh manusia. Beliau percaya wujud banyak petempatan manusia di barat, timur, utara dan selatan. Dengan menggunakan catatan para pengembara dan pelayar ketika itu, al-Biruni turut mengadakan teori wujud tanah-tanah yang terletak di seberang bumi yang diketahui mereka dihuni oleh manusia. Tanah-tanah yang dimaksudkan beliau ialah benua Amerika, Jepun, Kutub Utara dan Kutub Selatan (kedua-dua kutub disimpulkannya sebagai tidak boleh dihuni oleh manusia). Sebut pasal Amerika, hipotesis kewujudan benua itu disebut dalam Kitab at-Tahdidnya. Ini kerana al-Biruni merasakan wujud benua di seberang pesisir pantai timur dan barat yang diketahui ketika itu sekaligus memberi inspirasi kepada ekspedisi-ekspedisi ke Dunia Baru beberapa abad kemudian.

Dalam catatannya, al-Biruni berpandangan permulaan tahun Hijrah bersamaan dengan permulaan bulan Ramadan mengikut kalendar pra-Islam. Beliau turut mendedahkan bangsa Arab sudah mengetahui sistem kronologi kalendar ini selepas mempelajarinya daripada kaum Yahudi Yathrib 200 tahun sebelum penghijrahan Rasulullah s.a.w ke Madinah,  musim haji, bulan-bulan untuk berdagang dan mengadakan pesta. Berdasarkan pengiraannya, 3472 hari berlalu antara peristiwa Hijrah dengan Yezdgerd (berkemungkinan merujuk kisah pembvnvhan Yazdegerd III pada tahun 651 Masihi).

Pada tahun penghijrahan baginda ke Madinah, tarikh haji jatuh pada bulan Syaaban. Perkara tersebut tidak disukai Rasulullah s.a.w lalu baginda memindanya ke bulan Zulhijjah mengikut kalendar pra-Islam selepas peristiwa Fathul Makkah. Cendekiawan Islam itu turut berpandangan tarikh kewafatan baginda sebenarnya jatuh pada 8 Rabiulawal dan bukan 12 Rabiulawal yang menjadi pilihan hari ini. Kesimpulan ini diambil selepas mengira tarikh penghijrahan baginda ke Madinah dengan tarikh kewafatan baginda. Hasilnya, al-Biruni menyatakan tempoh antara dua tarikh berkenaan ialah sembilan tahun, 11 bulan dan 20 hari.

Hari ini, legasinya kepada dunia terutama kepada umat Islam terus harum sehingga hari ini. Pada tahun 1974, Kesatuan Soviet, ya, Soviet menayangkan sebuah filem biografinya yang bertajuk Abu Raykhan Beruni. Di angkasaraya pula, sebuah kawah bulan di bahagian paling jauh bulan dan sebuah asteroid dinamakan sempena namanya. Dan pada tahun 2009, Iran mendermakan sebuah pavilion kepada Pejabat Pertubuhan Bangsa Bersatu (PBB) di Vienna, Austria iaitu Pavilion Cendekiawan yang terletak di tengah-tengah Memorial Plaza, Pusat Antarabangsa Vienna. Pavilion Cendekiawan itu menampilkan empat tugu cendekiawan Iran yang terkenal iaitu Omar Khayyam, Ibnu Sina, al-Razi dan sudah tentu al-Biruni.

RUJUKAN:


‘Ribut Taufan’ Ekonomi 2008

10 tahun lepas, dunia menyaksikan krisis kewangan terburuk yang pernah dihadapi industri kewangan dalam tempoh satu abad. Impak krisis ini amat kuat sehingga hampir-hampir menolak pemain-pemain industri perbankan ke ambang kemusnahan. Sempena ulang tahun ke-10 krisis ini, mari kita lihat fakta, punca, akibat dan solusi yang kita boleh pelajari dari krisis ini.

Ribut taufan industri kewangan

Pada hari Isnin bersamaan 15 September 2008, ia mungkin sekadar hari biasa bagi para pelabur Wall Street terutama yang bekerja dengan Lehman Brothers. Tetapi semua itu berubah apabila bank pelaburan yang terkaya dan paling berkuasa di dunia mengumumkan mereka memfailkan status muflis. Itulah hari di mana krisis ekonomi bermula. Dan ini ditambah dengan pengumuman Presiden Amerika Syarikat ketika itu, George W. Bush berkenaan Lehman Brothers, “Lehman, salah satu bank pelaburan tertua, paling kaya dan paling berkuasa di dunia, tidaklah terlalu besar untuk ia jatuh.” Pengumuman itu sudah memberi petunjuk, Washington tidak akan menyelamatkan Lehman Brothers dari musnah.

Bagaimanapun sebulan selepas itu, Bush dan Perdana Menteri Britain ketika itu, Gordon Brown mengumumkan langkah menyelamatkan industri perbankan masing-masing.  Bush melancarkan pelan penyelamat berjumlah $700 bilion bagi menyelesaikan hutang toksik bank. Manakala Brown pula mengumumkan pada 5 Oktober pelan sama berjumlah $500 bilion untuk menyelamatkan industri perbankan Britain dari musnah. Tapi semua itu tidak boleh mengeluarkan mereka dari situasi ini.

Di Britain, mata wang paun jatuh berbanding mata wang dolar Amerika. Syarikat-syarikat terpaksa menghentikan pekerja, adakalanya bilangan yang diberhentikan mencecah ribuan orang. Harga rumah di Britain pada tahun tersebut jatuh sebanyak 25%. Sementara di Iceland pula, tiga bank utama mereka jatuh menyembah bumi dan mendorong pihak berkuasa memburu pegawai-pegawai bank yang bersikap cuai dalam urusan bank. Malah akibat krisis ini juga, bekas Perdana Menteri Iceland Geir Haarde diheret ke mahkamah untuk menghadapi tuduhan jenayah sebelum dibebaskan dari tuduhan kecuaian. Sementara Malaysia pula walaupun tidaklah terkesan teruk akibat krisis ini seperti yang berlaku pada tahun 1997-1998, ia sedikit sebanyak menyumbang kejatuhan nilai eksport ke Amerika Syarikat. Pertumbuhan GDP negara juga perlahan kepada 0.1% pada suku akhir 2008 dan trend tersebut berterusan dengan menurun kepada -6.2% dan -3.9% pada dua suku pertama 2009.

‘Angkara tamak, aku binasa!’

Krisis kewangan yang berlaku pada 2008 disebabkan oleh banyak faktor tetapi dua faktor utama yang menyumbang kepada krisis ialah peningkatan aktiviti spekulasi dalam pasaran kewangan terutama transaksi hartanah di Amerika Syarikat dan Eropah Barat. Selain itu, kemudahan kredit murah yang disediakan oleh pemain-pemain industri perbankan turut menyumbang kepada krisis ini. Menurut Profesor Emeritus Scott Newton, seorang pakar sejarah antarabangsa dan British moden dari Universiti Cardiff, pinjaman-pinjaman yang diluluskan berada pada skala besar untuk membiayai apa yang dianggap pertaruhan satu hala pada harga hartanah yang semakin meingkat.

Tetapi ia tidak dapat bertahan lama kerana bermula pada tahun 2005, jurang antara hutang dengan pendapatan semakin melebar gara-gara peningkatan harga tenaga di pasaran global. Peningkatan harga tenaga turut menyebabkan kadar inflasi global turut meningkat. Newton menambah, “Pendedahan ini amat menekan para peminjam, kebanyakannya masih bergelut membayar kadar gadai janji ditetapkan. Dengan harga hartanah mula jatuh, ini mengakibatkan kejatuhan harga aset-aset yang dipegang oleh kebanyakan institusi kewangan. Sektor perbankan di Amerika dan United Kingdom hampir-hampir musnah dan perlu diselamatkan menerusi campur tangan kerajaan masing-masing.”

Bagi Profesor Emeritus Martin Daunton, seorang pakar sejarah ekonomi dari Universiti Cambridge, keadaan ini turut ditambah oleh liberalisasi kewangan melampau yang berlaku pada akhir abad ke-20 dan pengurangan peraturan industri. Ini berlaku disebabkan keyakinan terhadap pasaran bahawasanya pasaran masih lagi efisien. Tetapi krisis 2008 bukan saja mencetuskan huru-hara bagi sektor perbankan, ia juga menyebabkan negara-negara luar yang meminjam merasa terbeban dengan hutang luar negara mereka. Ini yang berlaku kepada Greece bila mereka meminjam wang dengan dikenakan syarat sama seperti Jerman dengan keyakinan zon Eropah akan menjamin mereka keluar. Tetapi perkara tersebut tidak berlaku dengan Bank Pusat Eropah enggan menjadualkan semula atau menjadikan bon sesebuah kerajaan ditanggung oleh semua negara zon Eropah berbanding hanya satu negara. Sebaliknya mereka menawarkan pakej bantuan dengan syarat negara terbabit melaksanakan polisi-polisi bersifat penjimatan.

‘Siapa sebenarnya betul?!’

Jika ada merasakan tiada siapa yang melihat perkara ini datang, ketahuilah ianya sudah dinyatakan bukan sekali tetapi beberapa kali sebelum ia berlaku. Antara pakar ekonomi yang bersuara pasal ini ialah pengerusi Roubini Global Economics Nouriel Roubini dan ahli ekonomi British Ann Pettifor. Pettifor pada tahun 2003 sudah menyatakan akan wujud krisis kewangan Anglo-American. Ini disusuli pula dengan buku The Coming First World Debt Crisis yang diterbitkan pada tahun 2006 dan laris di pasaran pasca-krisis kewangan 2008.

Namun menurut Newton, kebanyakan ahli ekonomi terkejut bila krisis ini timbul pada September 2008. Ini kerana mereka sudah dibiasakan dengan model pasaran bebas sebagai satu-satunya model ekonomi yang baik. Keyakinan ini diperkukuhkan lagi dengan keruntuhan Kesatuan Soviet dan hala tuju China menuju ke arah kapitalisme. Malah, Newton berpandangan ciptaan-ciptaan kewangan juga turut menyumbang kepada keyakinan bahawa sistem ketika itu tidak akan mudah jatuh seperti krisis-krisis sebelumnya. Daunton turut menambah kelekaan pemain pasaran yang menyangka ketidakstabilan makroekonomi sudah menurun dan hanya satu kisah lalu turut mengundang kepada keyakinan sebegini.

Daunton turut menyelar Gabenor Rizab Persekutuan dari 2006 hingga 2014, Ben Bernanke kerana tidak mengambil kira ketidakstabilan yang dicetuskan oleh sektor kewangan. Bagaimanapun, kritikan tersebut turut dihalakan kepada individu yang menganggap sesebuah ekonomi itu mudah terdedah kepada kejutan yang tidak disangka-sangka. Bernanke dan rakan-rakannya bagaimanapun tetap dianggap sebagai wira kerana berjaya melaksanakan beberapa polisi yang menyelamatkan negara Uncle Sam itu dari terus terperangkap dengan krisis kewangan yang dihadapi mereka.

Beza Wall Street 1929 dan Krisis Kewangan 2008

Walaupun ada yang menganggap ia hampir sama dengan kejatuhan Wall Street pada tahun 1929, ia tidaklah selaju krisis yang dihadapi dunia pada tahun 2007-2008. Ini kerana kesan kejatuhan Wall Street itu hanya dirasai pada tahun 1930-1931 dan tahun-tahun seterusnya di Eropah, Australia dan Amerika Latin. Bank-bank Amerika mengalami kejatuhan pada tahun 1930-1931 tetapi impak krisis perbankan dunia hanya dirasai pada lewat 1932 hingga 1933. Ini ditambah dengan kenyataan Bernanke sendiri dalam satu dokumen balas kepada saman berkenaan menyelamat gergasi insuran American International Group (AIG) 2008. Beliau berkata, “September dan Oktober 2008 ialah krisis kewangan terburuk dalam sejarah dunia termasuk Great Depression. Daripada 13 institusi kewangan paling penting di Amerika Syarikat, 12 berhadapan risiko kegagalan dalam tempoh seminggu atau dua minggu.” Bila ditanya mengapa penting bagi pihak kerajaan menyelamatkan AIG dari runtuh, Bernanke menyifatkan kemusnahan syarikat bakal memberi impak besar kepada ekonomi dunia dengan implikasi buruk akan dirasai dari segi perkilangan, pekerjaan dan pendapatan.

Bagaimanapun, kedua-duanya mempunyai beberapa ciri berbeza. Antaranya, saiz negara semasa krisis kejatuhan Wall Street ketika itu masih lagi kecil dan tidak sebesar apa yang dihadapi negara Uncle Sam pada tahun 2008. Ini menyukarkan pentadbiran ketika itu campur tangan terutama menyelamatkan institusi kewangan yang terjejas. Begitu juga dengan aliran modal antarabangsa Amerika Syarikat juga masih sedikit ketika itu. Dari segi dasar kewangan pula, tindakan Amerika Syarikat dan Britain mengetepikan polisi piawaian emas pada tahun 1931 dan 1933 membolehkan mereka mendapat autonomi semula dari segi polisi kewangan. Bagaimanapun, memandangkan Perancis dan Jerman masih terikat dengan emas, ia sedikit-sebanyak melambatkan proses pemulihan mereka.

Selain itu, harus diingat penyelesaian pasca-Perang Dunia Pertama turut mengganggu kerjasama antarabangsa negara-negara dalam menghadapi krisis kewangan. Pada tahun 1929, Britain terpaksa menyerahkan hutangnya kepada Amerika Syarikat. Manakala Jerman pula merasa terbeban kerana terpaksa membayar kos ganti rugi pasca-perang. Sementara pengilang-pengilang utama terjejas gara-gara kejatuhan harga makanan dan bahan-bahan mentah serta tindakan Eropah sendiri yang tidak mahu bergantung kepada sesiapa.

Solusi

Menurut Newton, pemikir dan penggubal polisi memilih untuk tidak memotong perbelanjaan awam untuk mengurangkan hutang. Sebaliknya, wujud penyusunan semula hutang yang direka untuk mengekalkan aktiviti ekonomi dan peluang pekerjaan serta menambah lagi pertumbuhan ekonomi negara masing-masing. Ramai memilih idea-idea ahli ekonomi British, John Maynard Keynes yang dilihat masih lagi relevan untuk membantu negara mereka keluar dari belenggu krisis. Langkah ini juga pernah dilakukan Malaysia menerusi dua pakej bantuan ekonomi iaitu Pakej Perangsang Ekonomi Pertama (ESP 1) yang dilancarkan pada November 2008 dengan kos sebanyak RM7 bilion. Ini disusuli pula pelancaran Pakej Perangsang Ekonomi Kedua (ESP 2) dengan kos RM60 bilion pada Mac 2009.

Bagi sesetengah negara yang mendapat pakej bantuan ekonomi dari Tabung Mata Wang Antarabangsa (IMF), pakej mereka disokong oleh sumber IMF yang luas. Ini amat membantu mereka mengatasi defisit melampau dan mengurangkan tekanan kepada mereka memotong perbelanjaan yang boleh menyebabkan penurunan nilai dagangan sesebuah negara. Langkah-langkah ini dilihat dapat mengekang kejatuhan dari segi nilai pengeluaran dan peluang pekerjaan.

Tetapi pada tahun 2010, sesetengah negara memilih pendekatan berjimat cermat yang menyebabkan pengurangan dari segi perbelanjaan awam. Ini menyebabkan pertumbuhan ekonomi sesetengah negara menjadi perlahan terutama di zon Eropah. Bagaimanapun, ia tidaklah mencetuskan kejatuhan ekonomi terima kasih kepada perbelanjaan besar-besaran yang dibuat China. Sebagai bukti perbelanjaan mereka, China menggunakan lebih 45% bekalan simen antara 2011 dan 2013 berbanding kegunaan simen Amerika Syarikat untuk keseluruhan abad ke-20. Daunton menambah peranan badan-badan antarabangsa seperti Pertubuhan Perdagangan Sedunia (WTO) berjaya mengelakkan situasi perang dagang tercetus yang boleh mengundang kerosakan lebih besar kepada ekonomi sesebuah negara.

Impak

Impak jangka pendek dari krisis ini ialah negara-negara terutama kuasa ekonomi dunia terpaksa membelanjakan bukan sedikit wang untuk menyelamatkan industri kewangan dan perbankan dari runtuh. Sementara impak jangka panjang pula ialah tiada pertambahan gaji, pendekatan jimat cermat dan ketidakstabilan politik. Dan kita masih lagi bergelut dengan situasi ini. Dengan ketidakstabilan politik dan dagangan seperti isu Brexit dan perang tarif membabitkan Amerika dan China, apakah dunia bakal menghadapi satu lagi krisis ekonomi? Dan jika benar, apakah tindakan pihak-pihak berkenaan untuk menanganinya? Apakah dengan memilih pendekatan Keynesian atau memilih pendekatan jimat cermat untuk memulihkan semula kedudukan ekonomi? Kita hanya boleh tunggu dan lihat.

SUMBER


Pesakit Covid-19 Ada Imuniti Terhadap Jangkitan Semula Covid

Seorang pakar perubatan ulung negara mendedahkan bekas pesakit Covid-19 mempunyai sedikit imuniti terhadap penyakit berkenaan. Perkara ini disimpulkan oleh Profesor Emeritus Datuk Dr Lam Sai Kit, seorang perunding penyelidikan dari Universiti Malaya dan bertanggugjawab menemui virus nipah semasa epidemik penyakit itu melanda negara pada tahun 1990-an.

Menurut Prof Sai Kit, seperti kes bekas pesakit SARS dan MERS, bekas pesakit Covid-19 dilihat mempunyai imuniti terhadap sebarang jangkitan semula sehingga tiga tahun berikutan kehadiran antibodi spesifik dalam badan yang mematikan ancaman virus spesifik seperti koronavirus.

Beliau berkata, “Berdasarkan kes jangkitan koronavirus lain kepada manusia, saya percaya wujud sedikit perlindungan terhadap virus SARS-CoV-2. Kita tidak tahu sejauh mana ia boleh bertahan sebagai pelindung selama berminggu-minggu, berbulan-bulan atau bertahun-tahun.”

Kenyataan Prof Sai Kit ini turut disokong oleh tindakan WHO yang menarik balik semula salah satu pengumuman mereka iaitu tiada bukti bekas pesakit Covid-19 yang sudah pulih dan ada antibodi dilindungi daripada jangkitan semula. Kenyataan ini dibuat sebagai maklum balas terhadap rancangan sesetengah negara yang mahu mengeluarkan pasport imuniti yang membenarkan individu bergerak bebas atau kembali bekerja.

Namun, kenyataan yang dibuat pada hari Jumaat mencetuskan reaksi negatif dalam kalangan komuniti saintifik sehingga mendorong WHO membuat pembetulan pada Ahad bahawa bekas pesakit mempunyai sedikit perlindungan daripada jangkitan semula Covid-19.

Bagi Prof Sai Kit, tindakan pantas WHO itu memberi kelegaan kepada semua kerana menghentikan kekeliruan berkenaan isu vaksin Covid-19. Ini ditambah dengan berita monyet yang diberi suntikan vaksin Covid-19 di China terlindung daripada jangkitan penyakit berkenaan.

Tambahnya, “Fasa ketiga ujian vaksin ialah ujian ke atas manusia bagi menguji keberkesanan vaksin ke atas sekumpulan besar sukarelawan dan seharusnya bertindak sebagai bukti tambahan sama ada antibodi yang dihasilkan boleh menawarkan perlindungan dalam persekitaran semulajadi. Kita seharusnya meneruskan pemantauan untuk mengutip bukti perlindungan dan bagaimana ia menular.”

Selain dikenali sebagai individu yang menjumpai virus Nipah, Prof Sai Kit juga bertanggungjawab membangunkan teknik diagnostik pantas untuk mengesan virus demam denggi. Beliau menerima banyak pengiktirafan dan anugerah termasuk Merdeka Award 2013 dan Knight of the National Order of Merit (Perancis).

RUJUKAN:

Foon Fong, Loh. (2020). Recovered Covid-19 patients likely to have some immunity, says Nipah virus scientist. The Star. https://www.thestar.com.my/news/nation/2020/04/28/recovered-covid-19-patients-likely-to-have-some-immunity-says-nipah-virus-scientist


Sentuhan Kemanusiaan Maharaja Akihito

Hari
ini atau lebih tepat 30 April 2019 ialah tarikh turunnya takhta Maharaja
Akihito sebagai Maharaja Jepun. Dan pada keesokan harinya, ia merupakan hari
pertabalan Putera Naruhito sebagai Maharaja Jepun yang baru. Akihito memecah
banyak tradisi sebelum dan selepas bergelar maharaja tetapi tindakannya itu
bukan saja menjadikan keluarga diraja relevan sepanjang peredaran masa tetapi
menyebabkan ramai rakyat negara Matahari Terbit itu menyayangi baginda.

Latar belakang awal

Semasa
baginda dilahirkan pada 23 Disember 1933, situasi yang melanda Jepun ketika itu
amat berbeza. Negara itu berada di ambang peperangan dan ayahanda baginda,
Maharaja Hirohito dipuja sebagai dewa hidup. Pada tahun 1937, Nanking yang
ketika itu menjadi ibu negara China diserang tentera Jepun dan menjadi saksi
salah satu jenayah perang paling kejam dalam sejarah Perang Dunia Kedua (WWII).
Dalam tempoh berminggu-minggu selepas itu, Nanking menjadi saksi kepada kes
pembunuhan beramai-ramai, penjarahan dan rogol yang membawa kepada 300,000
kematian, satu angka yang terus dinafikan Jepun sehingga hari ini.

Semasa
kecil, Maharaja Akihito dibesarkan dan dididik oleh tutor-tutor peribadi
sebelum memulakan persekolahan di Gakushuin (institut pendidikan elit Jepun)
dari 1940 hingga 1952. Dan tidak seperti anggota kerabat diraja lain, baginda
tidak diberi sebarang pangkat ketenteraan atas arahan ayahandanya Hirohito.
Hirohito berkemungkinan mengagak jika situasi perang tidak menyebelahi Jepun
dan anggota kerabat diraja diheret ke tribunal jenayah perang, ia tidak akan
berlaku kepada Akihito kerana baginda tidak memegang sebarang pangkat dalam
pasukan tentera. Dan ini sekaligus menjamin kemandirian dinasti diraja Jepun
pasca-WWII.

Ketika
Amerika mengebom ibu negara Tokyo pada Mac 1945, Akihito dan adindanya Masahito
berjaya dibawa keluar dari Tokyo dan dipindahkan ke tempat selamat. Apabila
Jepun menyerah kalah pada pertengahan tahun 1945 dan diduduki oleh Amerika
Syarikat hingga tahun 1951, Maharaja Jepun bukan lagi berstatus dewa hidup
tetapi hanya manusia biasa. Perlembagaan baru yang digubal pada tahun 1947
menjadikan maharaja sebagai simbol negara dan penyatuan rakyat. Tatkala semua
ini berlaku, baginda mendapat didikan Bahasa Inggeris dan adab Barat oleh
penulis Elizabeth Gray Vining. Satu daripada didikan Vining yang memberi kesan
besar kepada baginda ialah sikap menolak peperangan dan mencintai kedamaian.

Heisei

Pendirian
itu kemudiannya menjadi teras utama era baginda yang dikenali sebagai Heisei
yang bermaksud mencapai keamanan. Akihito meneruskan usaha baik Maharaja
Hirohito yang memartabatkan keamanan dan buktinya pada tahun 1990, baginda
menjadi hos jamuan negara bersama Presiden Korea Selatan ketika itu Roh-Tae
woo. Dalam jamuan berkenaan, baginda bertitah, “Beta memikirkan penderitaan
yang dialami rakyat kamu semasa tempoh malang itu, akibat petaka yang dibawa
oleh negara beta dan beta merasa amat kesal berkenaan itu.” Dua tahun selepas
itu, Akihito merupakan maharaja Jepun pertama yang mengadakan lawatan rasmi ke
China. Semasa di sana, baginda mendedahkan rasa kesalnya yang teramat berkenaan
tempoh itu di mana negaranya mengakibatkan penderitaan yang bukan sedikit
terhadap rakyat China. Tempoh yang dimaksudkan Akihito ialah Perang China-Jepun
Kedua yang juga teater perang paling panjang semasa WWII.

Akihito
juga turut mengadakan lawatan beberapa kali ke Okinawa sebelum dan selepas
bergelar maharaja. Okinawa dianggap tempat tumpuan anti-keluarga diraja dan
anti-Amerika Syarikat kerana di sinilah pertempuran paling dahsyat membabitkan
kedua-dua pihak semasa WWII. Dalam Pertempuran Okinawa, Jepun kehilangan
110,000 tentera dan 100,000 orang awam sementara pihak Bersekutu yang dipimpin
Amerika Syarikat kehilangan 20,000 anggota tentera. Satu lawatan baginda semasa
masih bergelar putera mahkota menyaksikan baginda dan Maharani Michiko diserang
dengan bom api semasa meletakkan kalungan bunga di memorial yang didedikasikan
kepada pelajar-pelajar dan jururawat-jururawat yang membunuh diri pada hari-hari
terakhir Pertempuran Okinawa. Bagaimanapun, pasangan diraja itu terselamat
daripada serangan dan dua pelaku serangan ditahan pihak berkuasa.

Di
sebalik semua ini, itu tidak menghalang baginda meneruskan kempen pemulihan
semula hubungan Jepun dengan negara-negara yang terkesan dengan penjajahan
Jepun dari Saipan hingga Indonesia. Dan menurut Profesor Jeff Kingston, Akihito
sebenarnya mencipta semula peranan maharaja sebagai pemulih hubungan dan luka
lama perang yang wujud dari era WWII. Walaupun kaedah ini amat digalakkan oleh
ahli-ahli politik pada tahun 1990-an, pendirian baginda bertentangan dengan
pendirian kerajaan yang dipimpin Shinzo Abe hari ini. Kerajaan Abe dilihat
tidak mahu memohon maaf atas apa yang berlaku semasa WWII dan sentiasa mencari peluang
untuk mengembalikan kedudukan Jepun kepada keadaan sebelum penggubalan
perlembagaan 1947.

Pendirian
ini sentiasa ditentang keras oleh Akihito secara halus tetapi dalam impaknya
kepada warga Jepun. Misalnya pada tahun 2015 atau lebih tepat ulangtahun ke-70
Jepun menyerah kalah, Abe mengatakan kejayaan Jepun hari ini berpunca daripada
pengorbanan tiga juta tentera Jepun yang mati semasa WWII. Keesokan harinya,
ucapan Perdana Menteri Jepun itu dicemuh menerusi ucapan balas baginda yang
menyifatkan kejayaan Jepun hari ini berpunca daripada sikap rajin dan
pengorbanan rakyat Jepun pasca-WWII. Bagi jutaan rakyat yang menonton ucapan
baginda terutama ahli Parti Liberal Demokratik (LDP), semua tahu Akihito amat
murka dengan Abe dan itu merupakan manifestasi kecintaannya terhadap kedamaian.
Pada satu masa yang lain, ada seorang ahli politik memberitahu baginda
sekiranya dia berkuasa, dia akan memastikan semua guru berdiri dan memandang
bendera semasa lagu kebangsaan Jepun Kimigayo dimainkan. Tetapi jika ahli
politik itu menyangka tindakannya itu mendapat sokongan baginda, nyata dia
tersilap langkah. Dengan lembut tetapi tegas Akihito menegur, “Beta lebih
memilih kebebasan individu.”

Rakyat jelata sentiasa di hati

Tidak
seperti sesetengah anggota monarki lain, Akihito tidak kekok bergaul dengan
rakyat. Malah Maharani Michiko sendiri sebenarnya seorang rakyat biasa dengan
perkahwinan mereka pada tahun 1959 memecah tradisi 2,600 tahun. Tetapi kisah
cinta dua darjat ini pada awalnya ditentang kerana tidak sama taraf dan latar
belakang pendidikan Katolik Michiko. Pada September 1958, baginda dihantar ke
Belgium untuk menghadiri satu persidangan. Tidak mahu mencetuskan insiden
diplomatik, Akihito meminta bantuan Raja Baudouin dari Belgium sebagai wakil
menyampaikan rasa cintanya terhadap Michiko. Malah, Baudouin juga
bertanggungjawab memujuk Hirohito menerima hubungan merpati dua sejoli ini
kerana jika Akihito gembira bersama kekasihnya itu, itu juga akan menguntungkan
Jepun kerana mempunyai seorang maharaja yang lebih baik.

Bukan
sekali dua sikapnya yang lembut dan mesra rakyat memikat hati rakyat jelata.
Pada tahun 2011 apabila Jepun dilanda bencana tsunami dan gempa bumi yang
menyaksikan 20,000 orang mati atau hilang, Akihito berucap kepada rakyat
melalui siaran televisyen. Siaran sebegini dianggap yang pertama seumpamanya
yang pernah dilakukan maharaja Jepun. Dalam ucapannya, baginda bertitah, “Beta
amat berharap mangsa-mangsa musibah ini tidak pernah putus harapan, menjaga
diri antara satu sama lain dan tabah menghadapi hari-hari seterusnya.”

Pasangan
diraja ini juga turut mengadakan lawatan ke kem-kem petempatan sementara. Satu
kem yang menjadi pilihan ialah sebuah petempatan sementara di sebuah stadium
luar Tokyo. Kebanyakan penghuni petempatan ialah penduduk yang melarikan diri
daripada bencana loji nuklear Fukushima di mana mereka tiba sehelai sepinggang
dan tidak pasti bila mereka akan kembali semula ke rumah masing-masing. Semua
menjadi saksi pasangan diraja ini duduk dan bertemu dengan setiap keluarga yang
terkesan, berbual sedikit, bertanyakan soalan dan melihat tahap kebimbangan
penduduk. Bagi Kingston, ia menunjukkan Akihito mempunyai kuasa dari segi moral
dan baginda meraihnya melalui tindakan-tindakan yang mendekatkan dirinya kepada
rakyat.

Turunnya takhta…

Bagi
Michiko, baginda amat mengagumi kesungguhan Akihito yang menjalankan tugasnya
sebagai maharaja dengan baik. Baginda bertitah, “Tugasnya memerlukan baginda
sentiasa meletakkan peranannya sebagai keutamaan dan semua urusan peribadi
diletakkan di tempat kedua.” Michiko sendiri bergelut dengan peranan ini
sehinggakan pada tahun 1993, baginda merasa terlalu letih secara mental dan
tidak bercakap selama dua bulan. Namun, masalah kesihatan mula mengganggu
tugasnya dari kanser prostat (dirawat pada tahun 2003),  pneumonia (2011) dan pembedahan pintasan
jantung (2012). Akihito bimbang jika keadaan ini berterusan, ini sudah pasti
menyukarkan baginda menjalankan tugas sebagai maharaja yang bersifat seumur
hidup.

Oleh
sebab itu sejak 2010 lagi, baginda sudah menyatakan hajat untuk turun takhta
dan menyerahkannya kepada Naruhito. Hasrat baginda ini dinyatakan kepada Agensi
Keluarga Diraja yang dianggotai oleh ahli-ahli politik. Tetapi memandangkan
tugas maharaja bersifat seumur hidup seperti digariskan dalam perlembagaan,
mereka mengambil pendirian tidak mengendahkan hasrat baginda. Menurut Profesor
Takeshi Hara, mereka tidak melayan tuntutan baginda itu selama enam tahun
kerana bimbang jika mereka menuruti hajat Akihito, itu menjadikan baginda
berkuasa membuat keputusan penting dan ia dianggap bertentangan dengan
perlembagaan.

Bagi
Akihito dan pihak agensi diraja, sikap ahli-ahli politik yang
melengah-lengahkan keputusan penting ini nyata menimbulkan kemarahan mereka.
Bagi memaksa kerajaan bertindak, seseorang daripada agensi (dengan izin dan
perkenan baginda) membocorkan hajat Akihito mahu turun takhta kepada stesen
televisyen NHK. Berita tersebut disiarkan dan menjadi berita terhangat minggu
berkenaan. Tak berapa lama selepas itu, Akihito kembali ke kaca televisyen
untuk menerangkan sebab baginda turun takhta dan menjadikan Naruhito sebagai
maharaja baru. Kaji selidik umum turut menyaksikan majoriti responden menyokong
hajat baginda.

Bagi
Abe dan kelompok konservatif Jepun, mereka tiada pilihan melainkan akur dan menerima
hasrat baginda. Pada tahun 2017, satu akta bersifat sekali sahaja berkenaan
penurunan takhta Akihito diluluskan oleh Diet dan proses peralihan kuasa turut
bermula. Tarikh penurunan takhta bermula pada 30 April 2019 dan bila itu
berlaku, baginda dan Michiko akan memakai gelaran Joko atau Daijo Tenno. Bila
ditanya sebab tarikh itu dipilih, Ketua Setiausaha Kabinet Yoshihide Suga
mendedahkan ia memberi peluang kepada Akihito meraikan sambutan jubli ke-30
tahunnya dan seiring dengan minggu cuti tahunan yang dikenali sebagai Minggu
Emas (Golden Week).

Bermula
esok, maka bermulalah pemerintahan rasmi Naruhito sebagai maharaja yang
dikenali sebagai era Reiwa. Bagi yang mengenali baginda, Naruhito dikenali
sebagai seorang yang sederhana, bijak dan menawan serta mempunyai kecintaan
terhadap alam sekitar. Mendapat pendidikan di Universiti Oxford, baginda turut
mengikut jejak langkah ayahandanya dengan mengahwini bekas diplomat Masako
Owada yang berdarah rakyat biasa. Malah, baginda juga tidak teragak-agak meneruskan
legasi ayahandanya tentang keamanan. Ini ditegaskan Naruhito semasa sambutan
hari lahirnya ke-55 pada tahun 2015, “Beta tidak pernah mengalami peperangan.
Tetapi beta fikir sangat penting hari ini, apabila memori perang semakin pudar,
untuk melihat semula masa silam dengan penuh rendah diri dan mengajarkan
sejarah dan pengalaman tragis Jepun dari generasi yang pernah mengalami
peperangan kepada generasi berikutnya.”

Dan
ini sesuatu yang harus dipelajari para pemimpin negara hari ini. Sikap Akihito
yang mesra dan suka berdamping dengan rakyat seharusnya dicontohi kerana itu
menyebabkan rakyat bukan saja menyanjung tetapi juga sedar bahawa pemimpin
mereka juga tidak lokek meminjamkan masa untuk mendengar permasalahan mereka.
Selain itu, sikap baginda yang mudah beradaptasi dengan perubahan masa dan
bersedia membuat keputusan berat sebegini juga patut disanjung kerana ini
menunjukkan kehebatan seorang manusia yang tahu hadnya dan bila masa terbaik
untuk berundur dari pentas khalayak. Baginda turun takhta bukan kerana faktor
luaran tetapi atas dasar cinta kepada tanah air dan rakyatnya serta memastikan
penggantinya dapat meneruskan dan membina legasinya sendiri. Dan ini satu
contoh terbaik seorang raja atau pemimpin yang harus diteladani terutama bagi
generasi kepimpinan lama.

SUMBER

1.
Jozuka, Emiko, Hollingsworth, Julia, Wakatsuki, Yuki dan Ripley, Will. (2019). From
deity to people’s Emperor: The man who pushed imperial boundaries. CNN. https://edition.cnn.com/2019/04/29/asia/japan-imperial-abdication-akihito-reiwa-intl/index.html

2.
New York Times. (1975). Prince and Princess of Japan Attacked by Okinawa
Radicals. https://www.nytimes.com/1975/07/18/archives/prince-and-princess-of-japan-attacked-by-okinawa-radicals.html

3.
Wingfield-Hayes, Rupert. (2019). Japan emperor: Akihito’s human touch. BBC. https://www.bbc.com/news/world-asia-48093668


Betul Ke Ada Novel Ramal Covid-19?

Di mana-mana sahaja sebarang unsur ramalan memang senang mendapat perhatian orang ramai. Dulu kononnya ramalan mengenai kemenangan Donald Trump oleh The Simpsons. Sekarang ini menariknya pasal koronavirus, yang katanya diramal dengan rapi oleh seorang penulis fiksyen Amerika Syarikat.

Berusia 74 tahun, Dean Koontz telah menulis 105 novel yang 450 juta naskhah telah dijual di seluruh dunia.

Dan salah satu karyanya ialah The Eyes of Darkness, bergenrekan debaran pasal seorang ibu yang perlu menyiasat jika anaknya masih hidup. Tetapi sejak penularan COVID-19, The Eyes of Darkness semakin diburu dari pasaran cetak dan elektronik.

Semuanya angkara satu mukasurat yang tertular dalam media sosial. Satu mukasurat itulah yang membuatkan ramai berprasangka bahawa Koontz telah meramal penularan COVID-19.

Dan memandangkan Koontz ialah seorang penulis berjaya, karutan tentang Illuminati dan New World Order pun dipetik sekali –seolah-olah semuanya terancang.

Dalam tangkap layar di atas, seorang watak bernama Dombrey sedang menceritakan bahawa:

20 bulan yang lalu, seorang saintis China bernama Li Chen berpaling tadah ke Amerika Syarikat, membawa rekod disket (yang menyimpan maklumat tentang) senj4t4 biologi China yang baru dan paling penting dalam dekad.

Mereka memanggilnya Wuhan-400 sebab ia dibangunkan dalam makmal RDNA di luar bandaraya Wuhan, dan ia merupakan organisme mikro bergalur 400 yang dibuat manusia dalam pusat penyelidikan itu.”

Memang mengejutkanlah, sebab COVID-19 bermula sebagai 2019-nCoV daripada Wuhan, China. Cuma:

Wuhan-400 hanya ada dalam edisi selepas tahun 1989 (Whitehead, 2020).

Kedua-duanya dijual di pasar Wuhan. 2019-nCoV dipercayai menumpang sebentar dalam satu spesis haiwan perantara sebelum melompat ke manusia (WHO, 2020).

Cuaca panas diharapkan boleh membvnvh COVID-19 tetapi saintis juga menasihati supaya jangan begitu berharap sedemikian.

Jadi di sini haruslah diakui bahawa Dean Koontz tidak meramal apa-apa. Kenapa dinamakan Wuhan-400? Sama ada kebetulan ataupun kerana Wuhan mempunyai Institut Virologi Wuhan.

Lagipun Wuhan pun berfungsi sebagai bandaraya penting bagi ekonomi China. Ia bukan lagi sebuah kawasan pertanian. Dasar kewangan yang diterapkan Hu Jiantao dulu telah menukarkan Wuhan menjadi punca pelaburan asing daripada 80 buah negara yang menuangkan AS$22.45 bilion dalam ekonomi tempatan. Syarikat-syarikat penting seperti Renault pun menyertai ekonomi Wuhan juga.

Semasa Koontz menulis novelnya, Wuhan telah menjadi sebahagian daripada perkembangan politik China yang moden. Insiden Wuhan sebagai contohnya ialah pertembungan antara kerajaan China bersama dua kumpulan yang ingin memb3ront4k.

RUJUKAN:

Cyranoski, D. (2020, February 26). Mystery deepens over animal source of coronavirus. Nature. Retrieved from https://www.nature.com/articles/d41586-020-00548-w

Harmeet, K. (2020, March 13). No, Dean Koontz did not predict the coronavirus in a 1981 novel. CNN. Retrieved from https://edition.cnn.com/2020/03/13/us/dean-koontz-novel-coronavirus-debunk-trnd/index.html

Kampf, G., Todt, D., Pfaender, S., & Steinmann, E. (2020). Persistence of coronaviruses on inanimate surfaces and their inactivation with biocidal agents. PlumX Metrics, 104(3), 246–251. doi: https://doi.org/10.1016/j.jhin.2020.01.022

Whitehead, K. (2020, February 20). China wasn’t original villain in book ‘predicting’ coronavirus outbreak – it was Russia. South China Morning Post. Retrieved from https://www.scmp.com/lifestyle/arts-culture/article/3051619/china-wasnt-original-villain-book-predicting-coronavirus

WHO. (2020, February 21). Coronavirus disease 2019 (COVID-19). Situation Report-32. Retrieved from https://www.who.int/docs/default-source/coronaviruse/situation-reports/20200221-sitrep-32-covid-19.pdf?sfvrsn=4802d089_2


Yuan Shikai: Maharaja Terakhir Monarki China Yang Sebenar

Pada awal abad ke-20 di China, muncul seorang lelaki yang berpengaruh dan berkedudukan penting. Dia telah mencapai tahap tertinggi dalam bidangnya, meraih banyak penyokong setia untuk kepentingan peribadi, dan tak kurang juga beberapa musuh.

Semua ini mencantumkan laluan perjalanannya untuk mengungguli satu gelaran bersejarah yang paling tinggi dalam ketamadunan China. — Maharaja China.

Namun, bak kata pengasas Dinasti Han, Liu Bang: “seorang maharaja tidak pernah dilahirkan, melainkan diangkat rakyatnya” . Lelaki ini terlebih dahulu perlu melepasi beberapa fasa berbeza sebelum menjadi maharaja.

Selepas Dinasti Qing dibubarkan, sebuah kerajaan sementara ditubuhkan mewakili politik Republik China, semua ini adalah hasil usaha peneraju revolusi 1911, Sun Yat-sen.

Namun, tanpa diduga, lelaki ini mahu menjadi presiden. Dia berjaya mendapatkan kepercayaan Sun Yat-sen yang merupakan calon presiden yang dijangkakan semua pihak. Dengan meraih kepercayaan dari Sun, lelaki itu pun mendapat jawatan tertinggi.

Tetapi apa yang disangkakan nikmat, rupanya menjadi beban. Lelaki ini gagal untuk bekerja dengan baik dalam sebuah institusi yang memang direka khas untuk mengehadkan kuasa eksekutif, dan pemerintahan autoritarian yang telah mengekalkannya jawatannya sebelum itu tidak sesuai dengan sistem demokrasi.

Popularitinya merosot. Pesaing-pesaingnya yang berpotensi mula bersedia untuk mengambil alih kedudukannya. Kecewa dengan keterbatasan kuasanya, dia menggagalkan proses demokrasi dan meletakkan kepentingan peribadi dan nasibnya sendiri mendahului kepentingan negaranya.

Ya, lelaki yang dimaksudkan ini adalah Yuan Shìkai, salah seorang tokoh yang terpenting dalam dekad terakhir dinasti Qing dan tahun-tahun awal Republik China. Yuan berkhidmat sebagai presiden pertama China, tetapi kerjayanya berakhir dengan penuh aib.

Kita akan melihat kembali hari-hari selepas 11 Disember 1915, apabila badan perundangan China melaporkan kepada Yuan bahawa dia telah dipilih secara sebulat suara, tak lebih dan tak kurang untuk diberi mandat sebagai Maharaja, membatalkan revolusi Republik 1911 dan mengembalikan monarki China.

Ada banyak hal perlu digali, tetapi kita hanya tumpukan pada babak terakhir di mana, ia menyebabkan setiap buku sejarah sama ada semasa China diperintah oleh Kuomintang mahupun Komunis, kedua-duanya mencerca Yuan sebagai pengkhianat revolusi dan bertanggungjawab melemahkan China dan menjadi punca perpecahan selama beberapa dekad.

Tak susah pun nak faham mengapa sejarah China mengantagoniskan Yuan Shikai tanpa kompromi. Sun Yat-sen adalah watak utama semasa Revolusi 1911. Berkerjaya sebagai doktor dan dibesarkan di Hawaii, Sun mengunjurkan kosmopolitan internasionalosme yang dicari-cari para pendokong republikan.

Yuan, sebaliknya, adalah seorang panglima tentera yang telah memupuk kesetiaan peribadi dalam mendaki hirearki melalui pelbagai pangkat.

Al-kisahnya bermula dengan prinsip dan wawasan Sun Yat-sen yang mencetuskan semangat revolusi tahun 1911, tetapi, tanpa senjata dan tentera di bawah perintah Yuan Shikai, Republik China tak mungkin akan pernah wujud. Dikatakan kerana sebab inilah Yuan Shikai boleh menjadi presiden Republik China.

Imej Yuan sebagai perampas kuasa ini akhirnya menenggelamkan pelbagai peranan-peranan penting yang pernah disumbangkannya, antaranya semasa Perαng Sino-Jepun 1894, Reformasi Wuxu 1898, Pemberontakan Boxer, Dasar-dasar Baharu Qing, dan banyak lagi.

Imej Yuan yang simplistik ini mengaburkan sumbangan-sumbangannya yang positif seperti pembangunan ekonomi dan reformasi pendidikan.

Ketika menjadi presiden, Yuan adalah seorang tokoh yang popular hingga dibandingkan dengan George Washington kerana peranannya dalam menerajui Republik China.

Bagaimanapun, dia tak melihat pluralisme politik. Sejak dia menduduki jawatan presiden, dia bekerja untuk memusatkan kuasa, bercanggahan dengan dasar bekas sekutu revolusinya dari Parti Nasionalis China (Kuomintang) yang mengangkat demokrasi sebagai salah satu prinsip utama China.

Para pemimpin Kuomintang termasuk Sun Yat-sen, mengutuk amalan autokratik yang dipraktikkan Yuan, sebagaimana semasa mereka menentang Dinasti Qing.

Semasa salah seorang pengasas Kuomintang, Song Jiaoren, mula memenangi sokongan popular dan mencabar Yuan sebagai Perdana Menteri, Yuan telah membuηuh Song lalu mendorong sayap bersenjata Kuomintang melancarkan Revolusi Kedua pada tahun 1913.

Yuan menundukkan gerakan itu, mengharamkan parti Kuomintang hingga ramai ahli-ahli parti melarikan diri  dan hidup dalam buangan baik di dalam atau luar negara. Apabila situasi mula tenang, Yuan Shikai membubarkan parlimen pada Januari 1914.

Dalam pemikirannya, ancaman terbesar yang dihadapi China ialah ketidakstabilan negara, dan atas sebab itu dia tak teragak-agak menyegerakan penguatkuasaan langkah-langkah pemusatan kuasa.

Berdasarkan tindakan autokratik berterusan Yuan, kita boleh katakan sebenarnya Yuan sudah membentuk monarki mutlaknya jauh sebelum dia mengisytiharkan dirinya sebagai maharaja.

Walaupun sudah jelas, tapi Yuan masih mengekalkan sokongannya terhadap republikan dan menafikan sebarang khabar angin tentang hasrat dia yang mahu mewujudkan semula negara monarki China, penafian ini berterusan walaupun ketika dia sedang menghapuskan pesaing-pesaingnya.

Tekanan untuk mengembalikan sistem monarki datang daripada sumber lain, antaranya dari Yang Du, bekas pegawai Qing yang menerbitkan seruan Raja Berperlembagaan, dan Profesor Columbia, Frank Goodnow, yang menasihati Yuan dan mengkritik perubahan mendadak negara China dari monarki ke demokratik melalui risalah “On Republicanism and Monarchy,”

Menjelang tahun 1915, ramai anggota-anggota kabinet Yuan teruja untuk mengembalikan monarki.  Dalam taktik politik yang hari ini dikenali sebagai “astroturfing”, pegawai seperti menteri kewangan, Liang Shiyi membiayai dan menganjurkan kumpulan yang mendakwa mereka mewakili golongan tertentu, seperti penarik beca, kaum wanita, ilmuan Confucianisme, dan “pengemis” yang mahu Yuan menjadi maharaja.

Hingga kini masih tak ada kepastian, sama ada Yuan sebenarnya didesak oleh para penasihat yang berpengaruh atau tekanan melalui demonstrasi jalanan popular, atau adakah selama ini dia memang mahu menjadi maharaja, tetapi menjelang musim luruh, dia mula membiasakan diri memakai jubah diraja.

Daripada sekadar mengungguli kuasa, Yuan Shikai mencipta mekanisme kuasi-demokratik yang rumit untuk mencapai matlamatnya. Setelah membubarkan parlimen, Yuan memutuskan “Himpunan Perwakilan Negara” akan mengumpul satu undi dari setiap daerah di China, yang akan menentukan jawapan mengenai persoalan memulihkan monarki.

“Pilihan raya” ini dikawal dengan teliti: para perwakilan telah ditapis untuk memastikan mereka menyokong cadangan itu, dan kos perjalanan ke ibu kota wilayah mereka ditanggung kerajaan sepenuhnya.

Proses bermula pada bulan Oktober, dan pada 11 Disember 1915, keputusan pilihan raya diumumkan. p Daripada 1,993 undian, tidak lebih dan tidak kurang, kesemua mereka mengundi Yuan untuk menjadi maharaja China.

Dengan bermain ‘wayang’, sokongan sebulat suara yang telah direkayasa ini dipersembahkan kepada Yuan, lalu mengukuhkan lagi strateginya yang menjadikan autokratik kelihatan demokratik, di mana dia pada mulanya menolak pelawaan itu.

Hanya selepas jemputan kedua yang menyebut penghargaan dan pujian kepada Yuan di atas setiap pencapaiannya sambil menegaskan bahawa dirinya tiada galang ganti, barulah dia bersetuju.

Pada 13 Disember, dia menerima pelawaan menjadi maharaja secara terbuka. Pada 1 Januari 1916, era baharu dinamakan sebagai era Hongxian, pemerintahan baru yang dinamakan sebagai Empayar China Agung pun bermula.

Setahun sebelum Yuan Shikai membuat perisytiharannya, Empayar Jepun telah mengisytiharkan perαng terhadap Jerman pada bulan Ogos 1914 lalu mereka merebut pangkalan tentera laut luar negeri Jerman yang penting di Tsingtao, semenanjung Shantung China melalui serangan amfibia.

Pada Januari 1915, menteri luar Jepun yang pro-imperialis, Kato Takaaki, mengirimkan kepada China 21 Tuntutan, ia meliputi perluasan kuasa Jepun secara langsung ke atas wilayah-wilayah di Shantung, Manchuria selatan, dan Mongolia Dalam timur dan pengambilalihan beberapa wilayah, termasuklah pulau-pulau di Pasifik Selatan yang dikuasai oleh Jerman.

Sekiranya tuntutan-tuntutan ini diterima China sepenuhnya, ia pada dasarnya akan menjadikan China sebagai sebuah negara protektorat Empayar Jepun. Bahkan Yuan Shikai yang berpengaruh itu pun akhirnya terpaksa menerima setiap tuntutan yang radikal itu.

Walau bagaimanapun, Yuan Shikai ini licik, dia memanfaatkan sentimen kemarahan rakyat China terhadap apa yang berlaku di antara China-Jepun ini untuk membenarkan tindakannya yang mahu mengembalikan sistem pemerintahan monarki mutlak dan mengisytiharkan dirinya sebagai maharaja.

Yuan memerintah dengan kuasa dan pengaruhnya semasa dalam tentera, ini menyebabkan dia mendapat sokongan dari wilayah-wilayah yang ditadbir secara ketenteraan di seluruh negara sebelum ditentang.

Tak dinafikan, sumbangan Yuan Shikai dalam kerjaya politiknya tak boleh dipertikaikan, tetapi dalam kes ini, terdapat kata sepakat: memulihkan kembali sistem monarki adalah satu malapetaka. Dah tentu kaum republikan, revolusioner dan intelektual menolak perubahan itu.

Sun Yat-sen menyeru penentangan terhadap kebangkitan semula imperialis China itu, dan mengerahkan pasukan tentera yang menduduki beberapa kota di Shandong. Pihak lain yang turut menentang permainan politik ini menggerakkan tentera wilayah untuk menentang kerajaan pusat.

Malah di saat ini, kebanyakan pegawai yang setia dan bergantung sepenuhnya kepada kuasa Yuan mula merasakan Yuan sudah mengambil langkah yang bodoh.

Mereka yang sebelum ini bertoleransi dengan pemusatan kuasa Yuan dan pembubaran institusi negara mula beranggapan bahawa langkah mengembalikan sistem monarki adalah tindakan yang tidak mengambil kira akan kesan dan akibatnya.

Kebangkitan drastik penentangan terhadapnya menyebabkan Yuan terpaksa melepaskan impian monarki walaupun sebelum dia ditabalkan (upacara yang telah dirancang telah ditangguhkan dan kemudian dibatalkan).

Selepas 83 hari, ‘Maharaja Hongxian’ turun dari takhta pemerintahan Empayar China pada 23 Mac 1916, tetapi meneruskan semula peranannya sebagai presiden, satu langkah yang tak membantu langsung, bahkan semakin menaikkan kemarahan penentangnya.

Berpuluh wilayah-wilayah selatan mengisytiharkan kemerdekaan, dan mereka bukan satu-satunya pihak yang akan melancarkan pemberontakan terbuka atau menuntut Yuan meletak jawatan.

Tapi Yuan Shikai tak pernah berhenti. Apabila autoriti kuasa kerajaan pusat runtuh dan pemberontakan kian merebak, Yuan Shikai meninggal dunia pada 6 Jun 1916, pada usia 56 tahun.

Tindakan terakhirnya adalah melantik Lí Yuanhong sebagai penggantinya, ia merupakan satu cubaan terakhir untuk menstabilkan kerajaan, tetapi sudah terlambat.

Keranda Yuan yang diselimuti dengan jubah maharaja yang tidak pernah sempat disarungkan secara rasmi telah merumuskan gambaran kesan yang akan dia tinggalkan terhadap negara China.

Walaupun wilayah yang memberontak bersumpah setia kepada Li Yuanhong, institusi kerajaan pusat telah musnah dan tidak mampu diperbaiki semudah itu. Era ‘warlord’ bermula lagi di China, ia akan kekal selama satu dekad sebelum China akhirnya memiliki kerajaan pusat yang kukuh.

Sejarah mungkin nampak sebegitu mudahnya menyalahkan rampasan kuasa Yuan Shikai di atas kegagalan republik pertama itu. Banyak kontingensi dan tindakan lain memainkan peranan.

Namun kebenaran tak boleh ditipu, dalam kaedah yang bergema, apabila pemimpin politik melemahkan institusi yang mereka sendiri berdiri di atasnya, kesannya sentiasa berpanjangan – dan sering kali berulang.

China mungkin tak pernah sesuai dengan demokrasi. Kuasa sentiasa bertukar tangan, revolusi demi revolusi dilancarkan, tetapi ia tak pernah menghapuskan konsep pemerintahan autokratik, dan mereka tak pernah mengamalkan demokrasi.

Dalam kes ‘Empayar China’ ini, ia hampir serupa seperti sejarah Dinasti Xin yang diasaskan Wang Mang atau Dinasti Zhongshi yang diasaskan oleh Yuan Shu, di mana, kedua-dua dinasti ini ditubuhkan pada dua era berbeza tetapi di dalam satu empayar yang sama iaitu Dinasti Han.

Dan apa yang menjadikan dua dinasti ini sama seperti empayar yang ditubuhkan Yuan? Pertama, ketiga-tiganya adalah dinasti yang diasaskan tanpa perancangan strategik dan tergesa-gesa. Kedua, dinasti-dinasti ini wujud tanpa pewaris, bermakna, maharaja pertama yang mengasaskannya juga adalah maharaja terakhir yang memerintah.

Dinasti Xin ditubuhkan ketika Dinasti Han Barat sedang berada dalam kemelut korupsi di kalangan para pegawainya. Wang Mang muncul selaku penyelamat golongan petani dan orang miskin, hingga dia dianggap sebagai pemerintah pertama di dunia yang menubuhkan sebuah kerajaan yang menjalankan dasar-dasar sosialisme.

Namun, sebenarnya kalau diikutkan, Maharaja Wudi Han sebelum itu juga pernah menerapkan dasar-dasar harta bersama dan pembahagian tanah.

Dinasti Zhongshi pula diasaskan oleh Yuan Shu semasa China di bawah Dinasti Han Timur sedang berada di tengah-tengah salah satu konflik paling berdarah dalam sejarah manusia, iaitu Perαng Tiga Kerajaan.

Yuan Shu mengisytiharkan kedaulatannya secara tergesa-gesa selepas dia menemui dan memperoleh cap mohor maharaja Han (ketika itu penemuan sebegitu rupa dianggap sebagai mandat dari syurga).

Walau bagaimanapun dia tak pernah sempat menyusun struktur pemerintahannya kerana pengisytiharan kedaulatannya berlaku semasa dia sedang dikepung oleh tentera kerajaan. Jadi, boleh dikatakan Dinasti Zhongshi mungkin hanya sempat diisytiharkan saja sebelum Yuan Shu terbunηh.

Secara teknikalnya, Aisin-Gioro Puyi atau dikenali sebagai Maharaja Xuantong yang menjadi maharaja Dinasti Qing yang terakhir itu bukanlah maharaja imperialis China yang terakhir dan Dinasti Qing pula sepatutnya bukanlah empayar monarki China yang terakhir.

Walaupun Puyi kemudian akan bangkit kembali sebagai maharaja di Manchuria (Manchukou), namun statusnya hanyalah sekadar maharaja boneka Imperialis Jepun, dan dia tidak memerintah China yang bersatu, kerana Puyi hanyalah berperanan sebagai Maharaja Manchukou di Manchuria sahaja.

Apa yang menarik tentang Yuan Shikai adalah pengaruh kuasanya. Walaupun hanya menjadi maharaja dalam masa yang singkat, Yuan secara tidak langsung boleh dianggap sebagai maharaja China yang terakhir, kerana ketika itu dia sempat memerintah hampir keseluruhan wilayah-wilayah China yang bersatu, di bawah Empayar China.

Ini menjadikan Empayar China sama seperti Dinasti Xin tetapi berbeza dengan Dinasti Zhongshi kerana Zhongshi tidak memerintah tanah besar China yang bersatu.

Jadi benarlah, sebenarnya sejak tiga ribu tahun yang lalu hingga ke hari ini, China sentiasa diperintah oleh kuasa imperialisme. Yang membezakan hanyalah antara monarki dengan republik sahaja, tetapi sama ada mereka adalah sebuah dinasti, sebuah negara nasionalis, mahu pun sebuah negara komunis, China sentiasa akan diperintah secara kuasa mutlak dan imperialisme.


Tentera Jerman Terakhir Yang Menyerah Kalah Ketika PDII

Ramai orang mengetahui tentang kisah epik Leftenan Onoda, askar Jepun dari Per4ng Dunia Kedua yang hanya menyerah diri pada tahun 1974.

Dia berjaya meneruskan hidup bersendirian di tengah hutan Filipina selama hampir tiga puluh tahun selepas berakhirnya Per4ng Dunia Kedua. Kisah beliau membuktikan kesetiaan Samurai Jepun ternyata bukanlah kisah mitos semata-mata.

Tetapi tidak ramai orang tahu bahawa masih ada kisah askar yang hampir serupa melibatkan pakatan Axis yang sama.

Askar yang dimaksudkan itu adalah askar Jerman, walaupun dia tidak bertahan berpuluh tahun seperti Leftenan Onoda, dia dan pasukannya terpaksa berjuang menghadapi salah satu iklim di tempat yang paling “tidak ramah mesra” di bumi iaitu di Artik.

Bertahan dalam suhu serendah -40 darjah, ancaman beruang kutub yang kelaparan, Leftenan Wilhelm Dege dan pasukannya adalah pasukan Jerman yang terakhir menyerah kalah, ia berlaku dalam empat bulan selepas kejatuhan Berlin.

Salah satu persoalan yang mungkin ada dalam fikiran adalah: apa yang sekumpulan tenter4 NAZl buat di tempat macam tu?

Ia mungkin pada awalnya terdengar seperti cerita teori konspirasi atau babak filem seram atau novel tentang perisik macam James Bond, tetapi sebab sebenar mereka berada di sana sebenarnya perkara biasa sahaja iaitu kerana mereka ditugaskan untuk mengendalikan stesen cuaca.

Walaupun semangat motivasi mereka untuk berada di sana kelihatan terlalu lurus bendul, namun sebenarnya dalam istilah ketenter4an, menguasai kawalan ke atas stesen cuaca Axis tidak boleh dipandang ringan.

Pada tahun 1939, ketika Per4ng Dunia Kedua tercetus, pihak Bersekutu menguasai kebanyakan rangkaian meteorologi dan mengumpul maklumat tentang cuaca. Ramalan yang tepat adalah penting untuk memastikan kejayaan atau kegagalan operasi ketenter4an, terutamanya apabila melibatkan pesawat di udara.

Pihak NAZl menyedari bahawa jika mereka mahu memenangi pertempvran, mereka perlu menubuhkan dan mengawal beberapa stesen cuaca mereka sendiri. Kerana kebanyakan cuaca di Jerman secara terus dipengaruhi oleh keadaan iklim di Laut Utara dan Artik, Pemerintah Tertinggi Jerman sedar bahawa adalah penting untuk menubuhkan sebuah stesen cuaca tenter4 di lokasi tersebut.

Sejumlah stesen cuaca telah ditubuhkan di rantau Svalbard di Artik, tetapi semuanya menemui kegagalan atau jatuh ke tangan pihak Sekutu yang turut menubuhkan stesen cuaca di sana. Misi Jerman yang terakhir dalam per4ng ini adalah menubuhkan sebuah stesen cuaca di Svalbard, operasi ini dikepalai oleh Leftenan Wilhelm Dege – dan misinya dianggap berjaya.

Pada bulan Ogos 1944, Dege dan sepuluh anggota tenter4 Jerman yang lain berjaya dalam misi yang dipanggil Operasi Haudegen, objektif mereka adalah menubuhkan sebuah stesen cuaca di Nordaustlandet, salah satu pulau terpencil dan tidak sesuai didiami manusia di rantau Svalbard.

Kehidupan di stesen cuaca adalah sangat sukar.  Bukan sahaja tenter4 perlu berhadapan dengan kemungkinan ser4ngan oleh unit komando Sekutu, tetapi terdapat juga ancaman lain terutamanya alam semula jadi.

Mereka perlu menahan cuaca sejuk maksimum, ais dan salji yang melampau, dengan suhu jatuh ke -40 darjah. Ada ketikanya mereka juga terpaksa bertarung dengan beruang kutub, haiwan pemangsa daratan terbesar di dunia, dan terkenal dengan rekod ser4ngan terhadap manusia.

Selain itu, antara musuh-musuh berbahaya yang lain pula adalah kebosanan, suasana sunyi sepi dan kegelapan dalam cuaca sejuk Artik yang tiada penamatnya.

Meskipun menghadapi ancaman sebegini, tenter4 Jerman menyampaikan maklumat tentang cuaca setiap hari selama setahun sehingga lah pada Mei 1945, mereka menerima isyarat yang memaklumkan kepada mereka tentang penyerahan kalah Jerman. Mereka turut diperintahkan untuk memusnahkan semua dokumen dan laporan cuaca.

Semenjak itu, tidak ada lagi transmisi dan radio mereka tidak lagi mengeluarkan bunyi penerimaan isyarat. Walaupun mereka mempunyai bekalan yang cukup untuk menampung mereka selama dua tahun, mereka berharap mereka tidak perlu bertahan terlalu lama.

Walau bagaimanapun, sudah jelas bahawa mereka telah dilupakan kerana tiada sesiapa pun sama ada dari pihak Sekutu atau Axis yang mendatangi mereka.

Selepas empat bulan, Dege tahu bahawa dia perlu mengambil tindakan drastik untuk memastikan kelangsungan hidup pasukannya.

Dia mula menghantar isyarat kecemasan pada frekuensi radio pihak Sekutu, dengan harapan seseorang akan menerima mesej itu dan datang untuk menyelamatkan mereka sebelum mereka membeku atau dijadikan hidangan beruang kutub.

Satu-satunya alat pengangkutan yang Dege dan orang-orangnya ada ialah sebuah sampan dengan sebatang dayung. Jika tiada pihak luar menyelamatkan mereka, mereka pasti akan m4ti kelaparan.

Mujurlah, salah satu daripada isyarat kecemasan mereka diterima di Norway, lalu sebuah kapal pemburu ikan kecil dihantar ke pulau terpencil itu untuk mengambil mereka.

Apabila kapten kapal Norway itu menjejakkan kaki ke pantai Nordaustlandet, Leftenan Dege menyambut beliau dalam bahasa Inggeris. Kapten itu menunjukkan isyarat bahawa dia tidak faham bahasa Inggeris, maka Dege yang juga merupakan seorang lelaki yang berpendidikan tinggi dan fasih dalam beberapa bahasa, beralih ke bahasa Norway.

Penyerahan diri pasukan tenter4 Jerman terakhir ini berakhir dalam keadaan yang baik. Dege menjemput kapten itu untuk berehat dahulu di dalam stesen cuaca mereka sambil mengisi perut, minum kopi dan schnapp (sejenis arak).

Kapten tersebut bersetuju untuk singgah seketika dan ketika mereka sedang makan, Leftenan Dege meletakkan pist0l Lüger nya di atas meja. Sambil tersenyum, dia menolak pist0lnya kepada kapten Norway itu dan berkata, “Dengan ini, saya menyerah diri.”

Tindakan itu membuat kapten itu terkejut, dan apa yang dapat dia lakukan sebagai tindak balas hanyalah dengan soalan, “Boleh tak saya simpan pist0l ini?”. Kemudian mereka menyiapkan dokumen penyerahan dalam bahasa Norway, yang ditandatangani LeftenanDege.

Selepas itu, pasukan Jerman itu diiring keluar dari pulau tersebut, menjadikan mereka unit tenter4 Jerman yang terakhir menyerah diri pada Per4ng Dunia Kedua.

Kesemua mereka ditahan di Norway selama beberapa bulan sebelum dibenarkan pulang ke Jerman. Sebelas orang askar berkenaan yang telah selamat dari situasi getir dengan bersama-sama berjuang hidup dalam salah satu persekitaran yang paling teruk di muka bumi.

Sejak itu mereka sentiasa mengadakan pertemuan “reunion” di Jerman Timur pada setiap tahun selepas per4ng sehinggalah tercetusnya per4ng Dingin membuatkan perjalanan antara Jerman Timur dan Barat menjadi bahaya. Akhirnya mereka tidak lagi mengadakan perjumpaan sesama mereka.

Wilhelm Dege telah mengarang sebuah buku tentang pengalamannya dalam per4ng dan perjuangan meneruskan hidup di Nordaustlandet, yang berjudul War North Of 80.

Berkenaan tentang stesen cuaca Jerman yang terbengkalai itu pula, ia masih berada di pulau itu dan kadang-kadang digunakan sebagai tempat perlindungan kecemasan sementara bagi mana-mana pengembara yang terper4ngkap dalam cuaca ekstrim di sana.

RUJUKAN:

War History Online


Bagaimana Cara Manusia Prasejarah Berkomunikasi?

Kajian baru mendapati manusia dahulu berkomunikasi menggunakan isyarat tangan berbanding suara setelah mendapati sukarelawan yang menyertai kajian ini diberi tugas menafsirkan sesuatu ayat dengan hanya mendengus dan isyarat tangan.

Kajian yang kemudian diterbitkan dalam laman web akademik bernama ‘Proceedings of the Royal Society B’ ialah kajian yang dilaksanakan oleh para pengkaji dari University of Western Australia.

Pengkaji akan memberikan tugas kepada sukarelawan untuk beritahu sesuatu kata atau ayat dengan hanya mendengus kepada sukarelawan lain. Kemudian menggunakan isyarat tangan. Di akhir kajian, isyarat tangan menjadi dominan dalam komunikasi tanpa bersuara dalam kalangan sukarelawan. Selain Australia, orang Vanuatu juga diberi tugas sedemikian dan keputusannya sama seperti keputusan asal.

Pengkaji Australia kemudian memikirkan apakah cara komunikasi terbaik yang pernah digunakan di seluruh dunia. Mereka mendapati bahawa hampir seluruh manusia menggunakan isyarat tangan apabila berkomunikasi, terutamanya mereka yang cacat penglihatan dan pendengaran, isyarat tangan seperti ‘komunikasi kedua’ selain bercakap.

Dalam kajian yang dilaksanakan pada tahun 2015 oleh pengkaji dari University of Liverpool and St Andrews, mereka mendakwa bahawa manusia memulakan komunikasi secara kompleks bermula dari sekitar 2.5 hingga 1.8 juta tahun dahulu. Nenek moyang manusia Afrika ketika itu membincangkan tentang pertukangan alatan DIY mereka. Inilah titik permulaan manusia mula mampu bercakap.

Pengkaji Australia juga mendapati bahawa bahasa dicipta menggunakan bahasa isyarat. bukannya mendengus. Kajian Australia ini diteruskan dengan melibatkan sukarelawan yang terdiri dari 30 orang dari Australia dan 30 orang dari Vanuatu.

Kesemua sukarelawan bermain dengan memberitahu pasangan sukarelawan lain menyebut susuatu kata dengan bersuara. Kemudian, permainan ini berubah dengan memberitahu dengan hanya mendengus dan isyarat tangan. Keputusannya, isyarat tangan ialah cara komunikasi yang ramai sukarelawan gunakan.

Kajian ini dteruskan terhadap sukarelawan yang cacat penglihatan dan keputusannya seperti sukarelawan lain iaitu isyarat tangan memainkan peranan dalam berkomunikasi. Dari kajian inilah saintis percaya bahawa isyarat tangan menjadi komunikasi pendahulu dalam kalangan manusia prasejarah kerana ia mudah difahami dan diingati berbanding mendengus. Dari sinilah saintis percaya bahawa isyarat tangan mewujudkan bahasa.

RUJUKAN:

Cowie, Ashley. 17 March 2022. Prehistoric Humans Didn’t Grunt Their Ideas – They Used Hand Gestures. Ancient Origins.


Misteri Taman Tergantung Babylon

Sekitar 225 SM, seorang jurutera Yunani bernama Philo of Byzantium menghasilkan satu senarai monumen yang digelar Tujuh Keajaiban Dunia Purba hari ini. Monumen yang tersenarai ialah Piramid Agung Giza, Patung Zeus di Olimpia, Kuil Artemis di Ephesus, Makam Mausolus di Halicarnassus, Patung Colossal Pulau Rhodes, Rumah Api Iskandariah dan Taman Tergantung Babylon. Semua lokasi berjaya dikenalpasti tetapi sehingga hari ini, lokasi taman itu masih menjadi misteri.

Mengikut cerita tradisi yang kita ketahui, Taman Tergantung Babylon dikatakan dibina atas arahan pemerintah kerajaan itu, Raja Nebuchadnezzar II. Bagaimanapun, tiada satu pun sumber Babylon yang menyebut perihal taman itu dan bikin komuniti arkeologi menggaru kepala. Malah, terma taman tergantung itu sendiri menjadi sumber perdebatan termasuk dari segi rupa, cara air disalurkan ke taman dan sama ada ia wujud atau sebaliknya.

Jika diteliti senarai monumen yang dibuat Philo, semua monumen berada dalam pengaruh dunia Yunani kecuali Babylon dan Parsi. Kedua-dua kerajaan ini tumbang satu abad sebelumnya selepas dilanggar Iskandar Agung (Alexander the Great) dengan baginda mangkat di Babylon pada tahun 323 SM. Walaupun pengaruh Yunani disebarkan ke Asia Tengah menerusi angkatan Yunani pimpinan Alexander, Babylon dipilih Philo kerana dianggap tempat eksotik dan jauh dari dunia Yunani.

Dalam keterangannya, Taman Tergantung Babylon didirikan di atas platform-platform besar yang disokong oleh tiang-tiang batu. Platform-platform ini kemudiannya ditutup dengan lapisan tanah yang tebal sebelum pelbagai jenis bunga dan pokok menarik ditanam. Bagi memastikan pokok dan bunga mendapat air yang mencukupi, air disalirkan ke bahagian tertinggi taman sebelum disalurkan kepada semua teres yang menempatkan tanaman taman berkenaan.

Keterangan Philo turut disokong oleh dua orang sejarawan iaitu Strabo and Diodorus Siculus. Menerusi ensiklopedia sejarahnya yang berjudul Bibliotheca historica, Diodorus menerangkan platform ini turut dilapisi dengan batu-bata yang disimen dan plumbum. Menurutnya, ia bertujuan untuk mengelak lapisan tanah yang berada di atas daripada tidak menembusi platform berkenaan. Tambahnya, taman ini turut diairi menggunakan mesin-mesin yang membawa air yang banyak dari sungai.

Tetapi, dari mana asal-usul keterangan Philo dan Diodorus ini? Ramai sejarawan percaya semua keterangan berkenaan Taman Tergantung Babylon diambil daripada sejarawan Yunani era Alexander dan cucu saudara Aristotle, Callisthenes. Malah, sesetengah keterangan taman yang direkodkan dalam Bibliotheca historica diambil daripada penulis biografi Alexander abad keempat SM, Cleitarchus.

Walaupun kebanyakan rekod yang dibuat Cleitarchus sudah tidak wujud, ramai penulis yang menggunakan keterangannya dalam buku-buku mereka. Biografi Alexander pada dasarnya ialah kompilasi gosip yang menyelubungi baginda dengan sesetengah daripadanya bersifat liar dan pelik.

Satu lagi sumber Taman Tergantung Babylon ialah anekdot seorang pendeta Babylon abad ketiga SM iaitu Berossus. Ramai sejarawan percaya anekdot beliau menjadi sumber utama kepada kisah taman ini termasuk perihal taman tergantung yang indah dan manifestasi cinta Nebuchadnezzar II kepada isterinya, Amytis of Media. Menurut Berossus, ia dibina bagi menghilangkan rasa rindu Amytis kepada kawasan pergunungan hijau di tanah Parsi.

Bagaimanapun, semua keterangan ini mengundang masalah besar kepada para sejarawan. Ini kerana bila mereka menyemak rekod sejarawan selepas Philo dan Diodorus seperti Herodotus, tiada langsung rekod yang menyebut Taman Tergantung Babylon dalam ensiklopedia Historienya. Di samping itu, semua rekod dari era Nebuchadnezzar II langsung tidak menyebut tentang perihal taman tergantung.

Di sebalik keterangan yang bercanggah antara satu sama lain, masih ada sejarawan dan ahli arkeologi yang percaya kewujudan Taman Tergantung Babylon. Salah seorang daripadanya ialah ahli arkeologi Jerman Robert Koldewey. Semasa membuat kerja ekskavasi di Istana Selatan dari 1899 hingga 1917, mereka menemui struktur gerbang di timur laut istana berkenaan.

Selepas mengamati struktur berkenaan diperbuat daripada batu berukir dan bukan batu-bata lumpur serta tebal, Koldewey percaya inilah struktur yang menjadi sebahagian daripada taman berkenaan. Selain itu, mereka turut menemui perigi-perigi dengan beliau berspekulasi ia menjadi sebahagian daripada sistem pengairan taman berkenaan.

Bagaimanapun, pada hari ini, ramai sejarawan melihat kesimpulan Koldewey jauh tersasar. Mereka percaya struktur gerbang itu sebenarnya sebuah gudang yang digunakan untuk menyimpan pelbagai jenis komoditi termasuk gandum, kurma dan tawanan-tawanan pe.ra.ng. Ini berdasarkan penemuan sebuah tablet cuneiform yang menyimpan rekod simpanan gudang dan berasal dari era Nebuchadnezzar II.

Di sebalik semua itu, ekspedisi Koldewey mendedahkan asas struktur paling terkenal untuk Babylon dan Mesopotamia iaitu zigurat. 10 tahun kemudian, ahli arkeologi British Leonard Wooley yang membuat ekskavasi di kota Ur pula mendapati wujud lubang pada batu-bata yang menjadi sebahagian daripada struktur zigurat.

Pada awalnya, beliau menyangka lubang-lubang ini merupakan cara air disalurkan ke zigurat di Ur seterusnya sebagai sistem pengairan Taman Tergantung Babylon. Tetapi pada akhirnya, Wooley menolak kesimpulan itu dan menyifatkan lubang-lubang ini dibuat untuk mengeringkan batu-bata untuk kegunaan pembinaan zigurat.

Jadi, persoalan yang bermain di fikiran komuniti arkeologi ialah di mana sebenarnya lokasi Taman Tergantung Babylon? Ini mengundang sesetengah pengkaji membuat kesimpulan radikal: ia tidak terletak di Babylon tetapi di Nineveh. Kesimpulan ini dibuat selepas mempertimbangkan pelbagai kisah tentang negara-negara kota Mesopotamia bercampur aduk dengan mitos dan sejarah seperti Babylon dan Assyria.

Kesilapan ini dapat dikesan dalam Bibliotheca historica yang dikarang Diodorus. Dalam ensiklopedia itu, beliau menyatakan Nineveh yang juga ibu kota Empayar Assyria terletak di tebing Sungai Euphrates (Furat). Tetapi dari segi rekod arkeologi dan geografi, ia terletak di tebing Sungai Tigris (Dajlah).

Satu lagi kesilapan ialah anekdot beliau tentang perihal aktiviti memburu binatang liar oleh Ratu Semiramis dan suaminya, Ninus. Bagaimanapun, aktiviti tersebut langsung tidak wujud di Babylon. Tetapi anekdot ini wujud pada ukiran-ukiran Neo-Assyria pada dinding Istana Utara di Nineveh.

Dengan semua bukti yang dinyatakan, pembina sebenar Taman Tergantung bukan Nebuchadnezzar II tetapi pemerintah Assyria, Sennacherib. Kesimpulan ini dibuat pakar Assyria dari Universiti Oxford, Stephanie Dalley selepas meneliti pelbagai hikayat yang berkaitan dengan Assyria. Ini termasuk kenyataan Sennacherib yang ingin membina sebuah taman yang menyerupai Pergunungan Amanus dan ditanam dengan pelbagai jenis tumbuhan beraroma.

Jika diteliti dengan lebih mendalam, kebanyakan perkara yang dinyatakan hampir serupa dengan keterangan Taman Tergantung Babylon. Pergunungan Amanus pula bukan satu lokasi khayalan tetapi sebuah kawasan pergunungan yang terletak di selatan Turki hari ini.

Dan jika kita teliti ukiran taman tergantung yang dihasilkan semasa era cucunda Sennacherib, Ashurbanipal, ia kelihatan seperti Taman Tergantung yang diletakkan dalam senarai Philo. Bukti ini diperkukuhkan dengan kenyataan arkib Assyria bahawa baginda seorang yang bijak dalam hal ehwal kejuruteraan termasuk pengairan dan saliran.

Salah satu bukti kebijaksanaan Sennacherib ialah merealisasikan projek akueduk di Lembah Jerwan. Menerusi projek yang memerlukan bahan binaan sebanyak dua juta blok batu itu, ia membolehkan penduduk tempatan mendapat akses kepada bekalan air. Di samping itu, sesetengah sejarawan turut merujuk baginda sebagai pencipta sebenar skru Archimedes dan bukan cendekiawan Yunani itu.

Menariknya, Lembah Jerwan juga merupakan saksi pertempuran sengit angkatan Alexander dan pihak Parsi di Gaugamala pada 313 SM. Dalley percaya akueduk dan Taman Tergantung Nineveh disaksikan baginda semasa meneruskan perjalanan ke sebelah timur. Selepas mendengar keterangan penduduk tempatan dan melihat sendiri apa yang dianggap keajaiban dunia itu, ia menjadi teras utama kisah Taman Tergantung Babylon yang kita ketahui hari ini.

Jadi, rupanya Taman Tergantung Babylon tidak dapat dikesan bukan kerana ia sekadar fantasi Philo. Tetapi ia terletak di kota berbeza dan dibina oleh pemerintah berbeza. Justeru, taman ini harus dinamakan semula kepada Taman Tergantung Nineveh kerana bertepatan dengan fakta sejarah dan gambaran Philo sendiri.

Nota kaki

RUJUKAN:

Montero Fenollos, J.L. (2020). We know where the 7 wonders of the ancient world are—except for one. National Geographic.